Legazpik 11.157.000 euroko aurrekontua izango du 2020an

Onartu dute Legazpiko aurrekontu proiektua 2020rako. 11.157.000 euroko aurrekontua izango du Legazpiko Udalak datorren urterako. Astelehenean egin zuten osoko bilkura udaletxean; EH Bildu eta Legazpiko Berdeak alderdiek ezezko bozka eman zuten, eta EAJk eta PSE-EEk aldekoa. Iazko aurrekontua baino zabalagoa izango da aurtengoa; 2019. urtekoa baino %1,17 gehiago da 2020koa. Aurten, gainera, Gizarte Zerbitzuetarako 2.144.000 euro erabiliko direla azaldu du Koldobike Olabide alkateak, aurrekontu osoaren %19,2a, alegia.

Pertsonei zuzendutako 11 zerbitzu dira aurrekontuaren zatirik garrantzitsuena, aurrekontu osoaren %43a izanik: Gizarte zerbitzuak, kirola, hezkuntza, kultura, gazteria, euskara, euskaltegia, festak, merkataritza, turismoa eta enplegua. Alkateak komunikabideei helarazitako ohar baten arabera, legazpiarrek gainontzeko herri gipuzkoarrek baino zerga gutxiago ordaintzen dituzte: 509 euro bakoitzak, batez bestekoa baino %20 gutxiago. Diru sarreren %62,5 Foru Aldundiak eta Eusko Jaurlaritzak ematen ditu, eta gainontzeko %37,5, berriz, udal tasa eta zergetatik lortzen dute.

Aurrekontuaren inbertsio-partida 958.000 eurokoa izango da, baina 680.000 erabiliko dute bertatik, eta lau proiektutara bideratuko dute: Bellotaren pentsio zaharraren erosketarako 200.000 euro izango dira, San Ignazio auzoko lanetarako 120.000 euro, Hiria Antolatzeko Plan Orokorrerako 60.000 euro eta aurrekontu partehartzaileen proiektuetarako 300.000 euro.

EH Bilduk eta Legazpiko Berdeak taldeek ezezkoa eman zuten bozketan. EH Bilduk adierazi du proposamena aurreko urteko «ildo beretik» doala: «Eredu kontrajarriak ditugu eta lehentasunak ez dira berdinak». Koalizioaren esanetan, aurrekontu parte hartzaileen proposamenak «hobetzekoak» ditu: «Proiektuei aurrekontu mugak ezartzen zaizkie, obra txiki asko bultzatuz eta obra integralak alde batera utziz», azaldu dute.


Deschampsen aurreneko Liga titulua entrenatzaile bezala

Frantziako Lehen Mailako txapeldun izan da Olympique Marseillarekin.

Didier Deschamps-ek (Angelu, 1968) bere aurreneko Liga titulua irabazi du entrenatzaile bezala. Olympique Marseillarekin lortu du Frantziako Lehen Mailan, bart, denboraldia bukatzeko bi jardunaldi falta diren arren. Olympique Marseillak atzo Rennesi 3-1 irabazita, 75 puntu dauzka; Lille bigarren sailkatuak eta Auxerre hirugarrenak, 67na.

Orain arteko 36 jardunaldietan 22 garaipen izan ditu Deschampsen taldeak, bederatzitan berdindu egin du eta bost aldiz galduz. 65 gol sartu ditu, 33 jaso.

2001ean ekin zion entrenatzaile lanari, Monacorekin. 2004an talde harekin Txapeldunen Ligako finalera iritsi zen, baina Porto 3-0 nagusitu zitzaien. 2003an Frantziako Ligako Kopa irabazi zuen Monacorekin. 2005ean utzi egin zuen kluba, eta 2006an Juventusera (Italia) joan zen. Iazko maiatzetik dago Olympique Marseillako entrenatzaile karguan -Eric Geretsen lekua hartu zuen-, eta aurten Frantziako Ligako Kopa ere eskuratu du.

Klubak bere bederatzigarren Liga titulua du. 1992an irabazi zuen azkeneko aldiz, eta orduan bertako jokalaria zen Deschamps.

Jokalari gisa palmares oparoa dauka: 1998ko Munduko Txapelketa eta 2000ko Eurokopa Frantziako selekzioarekin, 1992an eta 1993an Frantziako Liga Marseillarekin, 1995, 1997 eta 1998an Italiakoa Juventusekin, 1993an eta 1996an Txapeldunen Liga Marseilla eta Juventusekin...


"Pena ematen dit Urdiainen ezin aritu izanak, baina Valentzian Kopako lasterketa dut"

Igor Arrieta Lizarragak 17 urte bete berri ditu eta Uharte Arakilgo txirrindulariak sekulako denboraldia egin du errepidean. Orain, ziklo-krosean murgilduta dago, 5 garaipen ditu eta asteburuan Valentzian ariko da.


Inflazioa%2,9ra igo da, eta ez da espero otsailean asko jaistea

Iazko urtarrilarekin alderatuta, petrolioak eta argindarrak prezioa bikoizteak 1,3 puntu igo du inflazioa. Soldaten eta pentsioen erosahalmen galerarekin kezkatuta daude sindikatuak

Erregaien eta argindarraren eskutik, inflazioa azken lau urteetako mailarik gorenera iritsi da: %2,9ra. Datu harrigarria da, aintzat hartuz gero duela sei hilabete eskas inflazioa tasa negatiboetan zegoela. Batik bat faktore batek eragin du:iaz urtarrilean merkatu egin ziren argindarra eta erregaiak, eta aurten garestitu egin dira. Arrazoi hori nabarmendu du Espainiako Gobernuak igoera «aldi baterakoa» dela aldarrikatzeko, eta sindikatuei ohartarazteko lekuz kanpo daudela soldata igoera handiak. Langileen ordezkariek, ordea, erosteko ahalmenaren galera handi baten beldur dira, eta inflazioaren igoera sektore eta enpresako negoziazioetara eramango dutela esan dute.

Paradoxikoa dirudien arren, urtarrilean, berez, prezioak jaitsi egin ziren Hego Euskal Herrian, aurreko hilabetearekin alderatuz gero. Eta ez gutxi: -%0,7. Urte hasierako merkealdiaren ondorioz, jantziak eta oinetakoak %15 merkatu ziren, eta prezioak jaitsi zituzten aisialdiak (-%1,4), altzariak eta etxerako gaiak (-%0,8) eta komunikazioak (-%0,5) ere.

Baina aurreko urtearekin alderatuta, igoera ikusgarria da: inflazioa %0,8an zegoen azaroan, %1,6an abenduan, eta %2,9an urtarrilean. Hots, 3,5 aldiz biderkatu da hiru hilabetean. Bi talde dira garestitzearen faktore nagusiak: %7,5etik gora garraioak (erregaiarengatik) eta etxebizitza gastuak (argindarrarengatik eta berogailuetako gasolioarengatik).

Kontrako bideetan

Duela urtebete beheranzko joera zuen petrolioak, eta goranzkoa izan du aurten. Brent upela iazko urtarrilean erori zen azken hamarkadetako preziorik txikienera, eta, orduz gero, prezioa bikoiztu du: 25,6 euroan salerosi zen upela 2016ko urtarrilaren 20an, eta 51-52 euro artean aurtengo lehen hilabetean. Autoaren depositua betetzeko orduan nabari da garestitze hori: gasolina %15 inguru garestitu da, eta gasolioa, berriz, %20tik gora.

Azken asteotan egonkor dabil prezioa, baina nahikoa izan daiteke hori iragartzeko hurrengo hilabeteotan ere petrolioak gorantz bultzatuko duela inflazioa. Esaterako, iazko otsailean 30 euroren bueltan zegoen, eta apirilerako jo zituen 40 euro. Abendura arte ez zituen 50 euroak gainditu.

Argindarrarekin beste hainbeste gertatu da. Urtarrilean 91,88 eurora iritsi zen megawatt ordua: preziorik garestiena 2013ko abenduaz geroztik. Are gehiago, ordukako prezioa dutenek —kontagailu elektronikoa dutenek, alegia— 102 euro ere ordaindu behar izan zuten une batean. Egia da hilabeteko batezbestekoa pixka bat txikiagoa izan zela (84 euro), baina iazkoaren halako bi zen hori. Gainera, iazko otsaileko prezio apalaren —27,5 euro, batez beste— halako bi ari dira ordaintzen aurten kontsumitzaileak.

Espainiako Gobernua saiatu da datuari garrantzia kentzen, eta aldi baterakoa izango dela dio. Horrekin, eragotzi nahi du soldatak ere antzeko neurri batean igotzea. «Oker bat izango litzateke inflazioa soldatetara igarotzea, ekonomiaren lehiakortasunari kalte egingo bailioke», esan du Luis de Guindos Ekonomia ministroak. Patronalaren babesa du alde horretatik. «Soldaten igoera moderatuekin jarraitu behar dugu, lehiakortasuna handitzen duelako eta enpleguaren sorrera laguntzen duelako», ziurtatu du CEOEk. Guindosen moduan, Espainiako enpresaburuen elkarteak ere espero du otsailean ere inflazioak goian jarraitzea, eta udaberritik aurrera jaistea.

Sindikatuek, ordea, ez dute itxaron nahi estatistikak txukundu arte. «LABek KPIaren gainetik dauden soldata hazkundea exijituko du, eta pentsioak berriz baloratzean KPIaren hazkundea kontuan hartzea, langileen eta pentsiodunen erosahalmena mantendu ahal izateko».

Ildo horretatik mintzatu da Nafarroako CCOO ere: «Soldatek eta pentsioek ez badute erosteko ahalmena berreskuratzen, kontsumoak ezingo dio tira egin ekonomiari hazkundeari. Gainera, soldatak berrikusteko klausulak berriro aktibatu behar dira, inflazio oso txikiko urteetan hitzarmen askotatik desagertu direlako». Soldata igoera apalen garaia amaitzeko eskatu du UGT-Euskadik ere.

Izan ere, inflazioaren berpizteak jokoz kanpo harrapatu ditu gizarte eragileak; gaur egun, Araban, Bizkaian eta Gipuzkoan indarrean dauden lan hitzarmenek batez beste %1,01eko soldata igoera aurreikusten dute; Nafarroan, atzo UGTk aipatutako datuen arabera, %1,28ko soldata igoera finkatu zuten iaz sinatutako 102 lan hitzarmenek —%1,41eko igoera sektorekoetan, eta %0,73 enpresakoetan—. Hego Euskal Herriko sektore publikoan aritzen diren 130.000 langileek %1eko igoera izan zuten iaz, eta ziur aski hori igoko diete aurten ere.

Egoera okerragoa da 675.000 pentsiodunentzat: erosahalmena galdu zuten iaz, pentsioen %0,25eko igoerarekin aurre egin ziotelako urte amaieran %1,6ra iritsi zen inflazioari. Aurten ere %0,25 igo dizkie sariak PPren gobernuak, berak egindako legeak finkatzen duen gutxieneko kopurua.

Kalkulua eguneratu du INEk

Inflazioaren atzoko datua erosketa saski berriarekin INEk egindako lehenengoa da. KPIa kalkulatzeko sistematik atera ditu gutxi salerosten diren produktu eta zerbitzu batzuk —brandya, bideokamera edo DVD grabagarria), eta azken urteotan bultzada handia jaso duten beste batzuk sartu —streaming zerbitzuak, kafe kapsulak—.

Inflazioaren igoera ez da Euskal Herrira mugatzen. Eurostaten arabera, eurogunean inflazioa %1,1etik %1,8ra igaro da urtarrilean; AEBetan %2,5era heldu da.


Bihar inauguratuko dute Koldobika Jauregiren 'Dantza' erakusketa

Alkizako eskultore Koldobika Jauregik 'Dantza' filmerako diseinatu zituen jantziak ikusgai izango dira Sanz Enea kultur etxeko erakusketa aretoan bihartik aurrera; arratsaldeko 19:00etan inauguratuko dute. Estreinako aldia da erakusketa hau jende aurrean jarriko dutena, eta martxoaren 29a bitartean egongo da ikusteko aukera, 18:00etatik 21:00etara.


«Sari txikiagoa da Europako Liga , baina hori ere saria da»

Athletic Txapeldunen Ligatik kanpo dago, eta zintzo onartu du aurkariak hobeak izan direla. Ez du uste taldeak kolpea nabarituko duenik.

Portoren aurkako partidaren ondoren minduta ziren Athleticeko jokalariak. Txapeldunen Ligari hain goiz agur esatea bizkarrekoa izan zen. Taldean sentitzen dutenaren bozeramaile aparta izan da Mikel San Jose (Atarrabia, Nafarroa, 1989).

Nola dago taldea partidaren ondoren?

Atsekabetuta. Oso triste; hala sentitzen zen taldea. Ligaxkako laugarren partidarako kanpoan; eta okerrena da, seguruenik, merezita izan zela.

Emaitza honek eragina izan dezake hurrengo partidetan?

Talde honek askotan erakutsi du bizkarrekoen ondoren altxatzen dakiela, eta, oraingoan, berriz altxatuko da. Ez du eraginik izango. Bagenekien Txapeldunen Ligan aurrera egitea oso zaila izango zela, eta, orain, BATEri irabaztea da helburua.

Sortu zen ilusioarekin, 16 urte geroago berriz ere Txapeldunen Ligan... Hain goiz kanporatuta egoteak gogorra izan behar du.

Bai, noski. Oso gogorra da. Zaleentzat eta guretzat berezia zen, eta amorratuta gaude. Denok genekien multzo oso gogorra zela, orekatua, eta aurkariak gu baino hobeak izaten ari dira. Eta ez dago onartu baino. Orain, hurrengo bi partidetan lan egitea falta da, eta Europako Ligarako sailkatzea.

Europako Ligan sartzeak merezi al du ahalegin berezia egitea?

Bai, noski. Ez bakarrik Europako Ligak, Athleticen izena Txapeldunen Ligan garbitzeko astirik ez dugu, baina ondo bukatu nahi dugu. Zergatik ez hirugarren bukatu? Europan jarraitu nahi dugu.

Sari txikia dirudi...

Txapeldunen Ligarekin alderatuta sari txikia da, baina horrek ez du txiki egiten, eta, hura ere, saria da. Ez da ahaztu behar duela hiru urte aldi gogoangarriak bizi izan genituela, eta, guretzat eta zaleentzat, polita da hura jokatzea.

Porto askoz gehiago izan zen.

Bai. Lehen gola sartu zuten arte penaltia izan zen euren aukera garbi bakarra, baina golak... Hark, bai, golak jota utzi gintuen. Eta bigarrengoaren zorigaitzak hondoratu egin gintuen. Baina, tira, aitzakiarik ez, Portok merezita irabazi zuen, ez zigun utzi une batez ere partidan sartzen.

Talde handia da Porto.

Oso, fisikoki oso gogorra, baloia mugitzen trebea, eskarmentu handikoa... Hobeak izan dira. Argiagoak. Zorionak ematea baino ez da gelditzen.

Kanpotik ikusita, hasierako planteamendua lehen zatian eustea zela zirudien.

Planteamendua irabaztea zen, hasieratik. Hori zen balio zigun emaitza bakarra, eta taldeak bere onena eman zuen.

Athletic larri dabil jokoz, ligako azken bi partidak irabazi arren.

Ez gara ari dagokigun mailan, eta, hala, zaila da ondo jokatzea. Egia da asko sufritzen dugula edozein partida irabazteko, eta lan asko egin behar dugu. Baina, tira, azken bi partidetan sendoago egon gara atzean, eta Celtaren aurka ere hobera egin genuen.

Valentzian punturen bat urratu ezean, ligako bi asteko etenaldia luze egingo zaizue.

Bai, baliteke. Baina konfiantza dugu geure buruarengan, eta Valentzian gauzak ondo egin ditzakegu. Sevillaren aurkako partidaren antz handia izango duela uste dut, eta hura irabazi egin genuen.

Porton, zelai erdian jokatu zenuen; herenegun ere bai...

Sentipen pertsonalak ez dira txarrak izan postu horretan, baina hemen taldea da garrantzitsuena, eta ezin izan dugu ezer onik lortu.

Gaia aldatuz, San Mameseko zelaia oso gaizki dago.

Tira, pixka bat makal dago. Bueno, ni ez naiz aditua gai horretan, eta euri asko egin du azken egunetan. Ziur asko, hobeto egon zitekeen, baina etxean jokatzean bi taldeek izango dugu berdin zelaia.


Larunbatean hasiko da I. Behar Zana Udazken Bola Txapelketa

Datorren irailaren 17 eta 24an, Villabonako Behar Zana elkarteko Bola taldeak, I. Behar Zana Udazken Bola Txapelketa antolatuko du. Bertan, Gipuzkoako 20 bikotek hartuko dute parte:

Irailaren 17an, goiz eta arratsaldez, aurre kanporaketak eta final-zortzirenak bururtuko dira. Eta hurrengo larunbatean, irailak 24, goizean final-laurdenak eta arratsaldean final aurrekoak eta finala.


Argitara

'Juan Luis Moraza. Gordailua 1987-1988'Non: Artium museoan, Gasteizen. Noiz arte: Abuztuaren 30era arte.

Instituzio batean zuzendari berria ipintzeak aldaketa garaiak datozela ematen du aditzera normalean; hala pasatu zen lehenik Azkuna zentroan; azkena Tabakalera izan dugu, eta, tartean, Artiumen ere aldaketa etorri zen. Hainbat urtetan zuzendari izan ostean Daniel Castellejok postua utzi, eta Beatriz Herraezek hartu zion lekukoa. Derrigorrezko trantsizio garaia pasatu da —aurreko zuzendaritzak jada lotuak zituen aurrera eramateko proiektuak, besteak beste—, eta badirudi 2020. urtea izango dela zuzendaritza berriak proposatutako aldaketak antzematen hasiko garen sasoia.

Lehen zantzua instituzioaren programazioaren aldetik jaso dugu. Lehen aldaketa ikusgarria hau izan da: badirudi museoak azpimarra ipini nahi duela bere izen ofizialean islaturik agertzen den euskalduntasunean —izatez izen osoa Artium Arte Garaikidearen Euskal Zentro-Museoa izanik—. Aurreko urtearen amaieran eman zitzaion hasiera horri, Elena Mendizabalen bakarkako erakusketarekin. Hilaren hasieran, Gema Intxaustiren bakarkako beste bat inauguratuko dute —argi utzita aldaketa horren beste gakoetariko bat emakume artisten ikusgaitasuna bultzatzeko apustua dela—, eta urtarrilean, berriz, Juan Luis Morazaren bakarkakoaren irekiera izan genuen. Jarrera inteligentea izan daiteke: aurrez jendeak —artean espezializatu gabeak gehienetan— Guggenheimekin egin izan dituen konparaketak ezabatzeko aukera ematen duelako —haien begietan Artium beti bigarren mailako instituzio gisa ikusi baita—; eta, era berean, euskal testuinguruan azken hamarkadetan egindako ekoizpen artistikoari beste ikuspuntu batetik begiratzeko eta balioa emateko.

Morazaren erakusketa horren adibide garbia izan daiteke. Izan ere, bakarkako hau artistak berak 1998. urtean museoari egindako bere lanen gordailu batean oinarritzen da. 1987an eta 1988an egindako ekoizpenenaren barruko 65 lanetan, hain zuzen ere. Oraindik bere osotasunean inoiz ere erakutsi gabeak zirenak.

Areto nagusian obrak formalki antolaturik agertzen dira, ia serieka multzokaturik baleude bezala. Espazio bat osatzen duten planoen deskonposizio eta berrantolaketek hartzen dute nagusitasun osoa, eskulturek, eta haien etengabeko lan prozesuaren garapena antzematen da. Esperimentazioa. Jolasa. Lana. Bilaketa. Lurretik hormara eta hormatik lurrera. Paperetik altzairura, altzairutik harrira eta harritik metakrilatora. Etengabeko jauziak eginez, formen bila, espazioaren bila. Oteizaren itzala sumatzea ezinbestekoa da, baina baita itzal horretatik askatzeko nahia ere, euskal eskultura berriaren etiketapean bildu zituzten artista gehienen kasuan bezala.

Morazaren lanetara eskaintzen duen hurbilketa ez ezik, garai hartan lantzen ari zen pentsamendu eta teorietara ere irekitzen ditu ateak erakusketak. Berak eginiko zirriborro, bozeto, apunte eta bere liburutegi pertsonaleko bilduma txiki baten bidez sortze prozesuen alderik ezkutuena, abstraktuena eta hermetikoena ere azalaraziz, eta, pintura lanak balira bezala, aretoko beste artelanekiko garrantzi maila berean instalatuz espazioan.

Hala ere, ezin da aipatzeke utzi Morazaren erakusketa honek Elena Mendizabalen erakusketarekin bat egin izana denboran, bi erakusketen artean eskaintzen diren loturak eta harremanak etengabekoak eta oso interesgarriak izanik. Bi eskulturagileak garai bertsukoak dira, eta, Morazaren erakusketako lanen denbora tarte berean Mendizabalek egindako ekoizpen artistikoa ikusiaz, bien arteko antzekotasun eta lotura formal zein kontzeptualak topatzea ezinbestekoa da. Ezberdintasun nagusia erabilitako material motetan dago, eta horrek, Morazak jasotako ikusgaitasuna eta Mendizabalek orain arte izandako ikusgaitasunik eza kontuan hartuta, zer pentsatua ematen du artearen esparruan materialek sortutako hierarkizazioaren inguruan.

Horrela, bada, Mendizabalen erakusketak Artiumeko aldi baterako erakusketen programazioan jarraitu nahi duten ibilbide berriaren lehen zantzuak antzemateko balio izan zigun, eta Morazaren banakako honek, berriz, euskal testuinguruan egindako artearen aldeko apustu hori argi eta garbi uzteko balio izan du, baita instituzioan bertan kontserbatzen diren artelanak —eta orain arte ikusleentzat ezezagunak zirenak— aintzat hartzekoa ere.


“Erreskatearen” faktura herritarrentzat

Europar Batasunak eta Nazioarteko Diru Funtsak Espainiako bankuak “erreskatatu” ditu eta euren esku jarri ditu 100.000 milioi euro. Espainiako Gobernuak iritzi publikoa manipulatu eta engainatu nahi du berriz ere. Memeloak bagina bezala. Eta horrela, “erreskate” hitzari ihes egiten dio, mailegu bat dela esanez. Sinetsarazi nahi digute, zor publikoa Barne Produktu Gordinaren %96ra igoko duen “erreskate” horrek ez dakarrela ordainik herritarrentzat, ez duela murrizketa gehiago ekarriko. Gezurra diote esan dutenean “erreskate” horrek bankuekin baino ez duela zerikusirik, eta ez herritarrekin. Rajoyk eta Guindosek, gorritu gabe, honakoa diote: “Ez dago makroekonomiarako eta fiskalitaterako inolako baldintzarik, ez da izango finantza arlotik kanpo inolako erreformarik”. Gezurtiak!

“Erreskate” hau inflexio puntua izango da Espainiako Estatuko politika ekonomikoarentzat. Herritarrentzat ondorio larriak izango ditu, batez ere langileentzat. Euskal Herrian ere hala izango da, euren politikaren menpe gaudelako. Banku eta kutxetako langileek ikusiko dituzte euren bulegoak ixten eta milaka lagun langabeziara joango da. Geratzen direnei lan hitzarmenak kaskartuko zaizkie. Horrelako “erreskate” ekonomiko milioidunak zor publikoa eta defizita handitzea ekarriko du eta zor hori ordaintzeko murrizketa gehiago egin beharko dira: jubilazioa atzeratzea, pentsioak eta langabezia sariak murriztea, BEZa igotzea, etxebizitza erosteko kenkaria ezabatzea, eta abar. Hori da “erreskatearen” faktura.

Sinetsarazi nahi digute bankuek hemendik aurrera kredituaren iturria irekiko dutela familientzat eta enpresentzat, eta modu horretan inbertsioa eta enplegua handituko direla… Baina jadanik demostratu dute orain arte jasotako funts publiko milioidunak euren balantzeak garbitzeko eta zor publiko errentagarria erosteko erabili dutela. Nori nahi diote ziria sartu?


Irailean %0,5 izan da inflazioa, azken urteotako txikiena

Hego Euskal Herrian 1,3 puntu egin du behera indizeak abuztutik irailera: %1,8tik %0,5era jaitsi da inflazioa. Iazko irailean BEZak izaniko igoerak azaltzen du, hein batean, jaitsiera. Herrialdeen artean badira desberdintasun deigarriak; izan ere, Nafarroan zero da inflazioa; hau da, iazko irailetik aurtengora salneurriak ez dira aldatu.

Inflazioak nabarmen egin du atzera azken hilabetean Hego Euskal Herriko lau lurraldeetan: %1,8tik %0,5era pasatu da. Azken urteotako jaitsierarik handienetakoa da, 1,3 puntu egin baitu atzera prezioen garestitzea neurtzen duen indizeak. Espero zen jaitsiera nabarmen bat gertatzea, iazko irailean sartu baitzen indarrean Espainiako Gobernuak erabakitako BEZaren igoera. Aldagai horrek azaltzen du maila batean inflazioaren jaitsiera.

Edonola ere, albiste onak dira egunero erosketak egin behar dituztenentzat, salneurrien garestitzea moteldu egin delako, KPIa kalkulatzeko baliatzen diren atalen multzoan behintzat. Cristobal Montoro Espainiako Ogasun ministroarentzat ere ez da albiste txarra, bizitzaren garestitzea kontrolpean dagoela islatzen duelako zenbakiak, eta urte amaierarako jarritako helburua (inflazioa %1etik beherakoa izatea) gero eta gertuagoa duelako. Espainian %0,3an zegoen inflazioa irailean.

Besteak beste, soldatak igotzeko erabiltzen den indizea da KPI, nahiz eta aspaldi honetan haren azpitin igotzen ari diren (sinatzen diren lan itun bakanetan), horrek erosteko ahalmenean eragiten duen galerarekin. Hala ere, Rajoyren gobernua inflazioa bigarren mailan utzi nahian dabil, adibidez pentsioak gaurkotzean. Desindesazioari jarraiki, KPI pentsiodunen saria gaurkotzeko ariketatik atera nahi du PPk, pentsioen erreformak jasotzen duen bezala. Espainiako aurrekontu orokorrek dagoeneko pentsioak %0,25 igoko direla finkatu dute. Azaroko inflazioa %0,5ekoa balitz, pentsiodunek %0,25eko galera izango lukete erosteko ahalmenean. Ikusteko dago, ordea, galera hori handiago izango den azkenean, urte amaierako inflazioa irailekoa bezain apala izatea ez baita segurua.

Salneurriek izan duten garapenari erreparatuta, botiketan igoera deigarria egon dela azpimarratu behar da; berrordainketaren ondorioz igo dira itxura batean. Hezkuntzan ere gora egin dute prezioek, modu nabarmenean Nafarroan. Eta alkoholak eta tabakoak ere gorantz doaz, azken urteotako joerari eutsita. Jaitsierak ere badira, haatik. Komunikazio arloan (sakelakoak eta interneterako euskarriak) %5eko jaitsiera egon da, eta garraioetan ere behera egin dute prezioek. Etxebizitzen salneurriak ere atzera egin dutenen artean sartu behar dira, azken urteetako indize guztietan bezala. Gehien eta gehienek erosten dituzte produktuak, berriz, elikagaiak eta alkoholik gabeko edariak, ez dira apaldu salneurrian, %2 inguru igo baitira.


Elkarte bat sortu dute sanfermin herrikoi eta laikoen alde

Edurne Elizondo / BERRIA

Iruñeko bestek aspaldiko izaera herrikoia berreskura dezatela nahi dute hainbat herritarrek, eta helburu horrekin sortu dute Txupin Etxepare elkartea Iruñeko Peñen Federazioko eta Memoriaren Autobusa taldeko kideek. Eskaera batekin jarri dute martxan taldea: Iruñeko Udalari galdegin diote Veleta peñako kideen ondorengoek bota dezatela aurtengo sanferminetako txupinazoa. Veletako kideak izan ziren sanferminetan zuriz janzten lehenak, 1931n. Peña horretako hainbat kide fusilatu zituzten 1936ko gerran. Haien senideek, hain zuzen, Txupin Etxepare elkartearen omenaldia eta Angel Iribarren eskultoreak egindako oroigarria jasoko dute, uztailaren 6an.

Omenaldi horren bidez, Juanito Etxepare bera oroitu nahi dute elkarteko kideek. “1931n, pirotekniako kideei baimena eskatu zien txupinazoa botatzeko; Gazteluko plazan botatzen zuen, kalean bertan, haurrek inguratuta”, azaldu du Memoriaren Autobusa elkarteko kolaboratzaile eta kazetari Ivan Gimenezek. Etxepare 1936ko gerran fusilatu zuten. “Ezer gutxi dakigu gertatu zenari buruz; eta haren gorpua non den ere ez dakigu”, erantsi du Gimenezek.

Veletako kideen eta Etxepareren berri zabaldu nahi dute Txupin Etxepare elkarteko kideek. “Egun inor gutxik daki txupinazoa Etxeparek bota zuela lehendabizikoz, edo zuriz jazten direla Veletako kideei esker”. Kale Nagusian estankoa zuen Etxeparek. “Falangisten esku gelditu zen Etxepare hil eta gero”. Ez hori bakarrik. 1939tik aurrera, Iruñeko Udaleko zinegotzi Joaquin Ilundainek eta Jose Maria Perez Salazarrek txupinazoa botatzeko ardura haien esku hartu zuten. “Oraindik ere, udalaren webgunean, txupinazoaren tradizioaren bultzatzailetzat jotzen dituzte zinegotzi falangista horiek”, azaldu du Gimenezek.


Eredua berresteko, emaitzak

Bukatu da 49. aldia, eta antolatzaileek nabarmendu dute arrakastatsua izan dela eta iazko bisitari kopurua aise gainditu duela. Argitaletxe eta diskoetxeek aurreikuspenak bete dituztela diote.

Ohikoena izaten da behin Azoka bukatu ondoren egitea balorazio orokorra, baina Gerediagakoak orain ordubete inguru mintzatu dira. Mujikaren esanetan, arrakastatsua izan da, ahalbidetu duelako sorkuntza eta produkzioa ikusgarri egitea, salmenta kopuruari eutsi zaiolako, sortzaile eta publikoaren arteko harremana estutzen lagundu duelako, eta antolatutako ekitaldi gehienak bete direlako.

Gogoetaren Plaza eta Autokoizpenentzako espazioa izan dira aurtengo Azokaren nobedade nagusiak, eta horien balorazio positiboa egin du Gerediagako presidenteak. Aurrenekoa sektorearen kezkak eta erronkak konpartitzeko sortu dutela aipatu du, eta aurrerantzean ere ildo beretik jarraituko dutela. "Sektoreko eragileekin landuko dugu urte guztian zehar, gaitegia zehazte aldera". Autoekoiztutako produktuentzako atondutako lekuaren ideari jarraipena diotela adierazi du, gainera.

Lutxo Egia Ahotseneako koordinatzaileak Azokaren guneetan (Ahotsenea, Irudienea, Szenatokia, Saguganbara, Plateruena eta K@bia) antolatutako 150 ekitaldietan izandako parte hartzea nabarmendu du, eta ondokoa gehitu: "Emaitzek azokaren eredua berresten dute". Konpondu beharrekoen artean, Mujikak kontatu du Irudienean programatutako zenbait film ez direla behar bezalako kalitatearekin proiektatu —40tik 4, gutxi gorabehera—, eta sortzaile batzuk mindu egin direla. "Barkamena eskatu nahi diegu". Datorren urtean 50. urteurrena beteko du Azokak, eta aurreratu du Gerediagako presidenteak ospakizun handia egitea gustatuko litzaikeela:

Gaur du azken eguna Durangoko Azokak; 20:00etan itxiko dituzte ateak Landakok eta zortzi guneek. Ekitaldi ugari prestatu dituzte egun osorako —egitarau osoa, hemen—. Areto nagusian, esaterako, Okzitaniako trobalariei buruz jardun dute Katy Bernardek eta Sergi Javaloyesek, 15:00etan. Gainera, Okzitaniako ipuin zaharrak ere entzun ahalko dira Saguganbaran, 17:00etan, Maite Franko ipuin kontalariaren eskutik. Szenatokian, berriz, Kepa Junkera eta Organik dantza konpainiak elkarlanean osatutako Txapeldun antzezlana estreinatuko dute, 19:00etatik aurrera.

Gogoetaren Plazan ere mugimendua dabil. Uxue Alberdi idazle eta kazetariak Gorka Urbizu Berri Txarrak taldeko abeslaria elkarrizketatu du goizean. 13:00ean, Maialen Lujanbio bertsolaria eta Niko Etxart musikaria gonbidatu dituzte solasaldira. 18:00etan, mahai ingurura batuko dira Jon Sarasua, Ander Lipus eta Mari Jose Olaziregi.

Asteburu oparoa izan da Durangoko Azoka osatzen dutenentzat; larunbateko jendetzari jarraituz, lepo bete ziren atzo ere Landako eta gainerako guneak. Iluntzean, Durangoko Azoka omendu zuen Korrika-k.


Surf txapelketa izango da aste bukaeran

Txapelketaren ondoren barbakoa izango da

Orioko Surf Taldeak irailaren 22 eta 23rako Orioko 19. Surf Bodyboard Txapelketa antolatu du. Surferako zaletasuna dutenei dei egiten diete olatu gainean ahalik eta txukunen ibili eta gainontzeko surflariekin lagun artean lehiatzera.

Parte hartu nahi dutenek Orioko Surf taldearen izenean eman beharko dute izena. Txapelketaren ondoren barbakoa izango da, beraz, txapelketan parte hartu eta barbakoan erretakoa jan nahi dutenek 10 euro ordaindu beharko dituzte, txapelketan bakarrik izena ematen dutenek, berriz, 5 euro.

Hona hemen 2009ko Orioko Surf Txapelketako bideo bat.


Milaka irakurle bildu ziren Idazleen Biltzarraren kari

Inoiz baino idazle gehiago egon ziren aurtengo edizioan

Aurten ere ehunka lagun ibili dira Saran egiten den 24. Idazleen Biltzarrean. Inoiz baino idazle gehiago egon ziren, orotara 152. Argitaletxeek ere ez zuten hitz ordua huts egin Elkar, Gatuzain, Susa, Pamiela, Maiatz eta Atlanticak mahaiak paratu baitzituzten.

Pazkoko astelehena jai zela eta, mila lagun baino gehiago hurbildu ziren Saran ospatzen den Idazleen Biltzarrera. Irakurle arrunten artean, kultur munduko aurpegi ezagun anitz ikusi ahal izan ziren herriko pilota lekuan. Batzuk liburu batean aurkeztera joan baziren, bertzeak berrikuntzen ikustera hurbildu ziren.

Aurten 152 idazle egon dira haien lanen saltzeko, eta antolatzaileek maiz azpimarratzen dutena, irakurlearekin zuzenean hitz egin ahal izateko. Lehen aldikoz lau liburu aurkeztu ziren bereziki Idazleen Biltzarraren kari, eta horien artean Pamiela argitaletxeak laster plazaratuko duen Bernardo Atxagaren azken liburua “Markak Gernika 1937”. Liburu gehienak Frantsesez eta Euskaraz ziren, baina postu batzuetan gaztelaniazkoak eta ingelesezkoak aurki zitezkeen.

Liburuak eta autoreak baldin badira Idazleen Biltzarreko protagonista nagusiak, azken hamarkada honetan tartea egiten zaio gainerako arteei. Hortaz, margo eta argazkien erakusketak ere paratu zituzten.


Egurldi iragarpena 2015eko uztailak 17

Pello Zabalaren eguraldi iragarpena


Bi lan istripu izan dira

Gertatutako istripu batean, langile bat arin zauritu da. Bigarren istripuan kalte materialak izan dira soilik.

Lehen istripua goizeko 11:00etan gertatu da, gaur, martxoak 20. Aldamio bat erori da eta azpian lau auto harrapatu ditu. Zorionez ez da inor zauritu. Autoek ordea kalteak jasan dituzte. Arantzazuko Ama kalean obrak egiten ari dira eta han izan da ezbeharra.

Bigarren istripua eguerdian gertatu da, 12:00ak aldera. Polikiroldegiko lanak egiten ari dira bertan eta aldamio batetik langile bat erori da. Debagoieneko Ospitalera eraman dute arin zaurituta. Dagoeneko etxera ekarri dute gizonezkoa.


Estanda Ordiziak titulua irabazteko aukera galdu du

Espainiako Zilarrezko maila titulua irabazteko aukera galdu du Estanda Ordizia areto futboleko nesken taldeak, Logroñoko Cuatro Arcos taldearekin bana berdindu ondoren Majorin. Viaxes Amarelle talde galiziarra da orain liderra, bakar-bakarrik, eta orain bigarren postuan sailkatzeagatik borrokatu beharko du, igoera fasea jokatzeko aukera izateko.

Emilio Ortiz entrenatzailearen arabera, denboraldiko partida txarrena izan da asteburukoa. Planteamenduarekin ez zutela asmatu du uste du, eta horrek asko baldintzatu zuela partida. Ordiziarrek ez zuten baloiaren jabetza izan, eta nahiz eta atsedenaldira aurretik joan, bigarren zatian lehenengoaren gauza bera gertatu zen, eta errioxarrek partida berdintzea lortu zuten.

Lau partida falta dira liga erregularra bukatzeko, eta laurak irabazi behar dituzte Goierriko neskek igoera fasea jokatu ahal izateko.


"Lagun talde bat musika jotzen ikusiko du larunbatean Faktoriara gerturatzen denak"

BEÑAT ANTXUSTEGI GOIKOETXEA (Barakaldo, 1989) dago Physis Versus Nomos taldearen atzean. Hainbat musikarirekin batu da azken diskoa grabatu eta taularatzeko. Faktorian eskainiko du kontzertua datorren larunbatean, otsailak 15, 20:00etan.

Duela hamarkada bat hasi zenuen Physis Versus Nomos proiektua. Bakarkako lan moduan hasi zen, baina orain taldea osatu duzue. Zer nolako bilakaera izan du proiektuak? Taldea osatzea aurretik kontzienteki hartutako erabakia izan da edo bilakaera natural bat izan da?

Physis versus Nomos-en proiektuak 10 urte beteko ditu aurten. Lehen hiru diskoak Zartada eta ferekaren artean (2010), Ezin(2013) eta Saudade é fatal 2 (2016) bakarka pentsatuak eta lagunekin grabatuak izan ziren eta kontzertuak bakarrik jotzen nituen.

Hala ere lagunekin jotzeko gogoa banuenez Joska Natke baxujolearekin, Xalba Ramirez bateriajolearekin eta Eneko Sierra saxofoijolearekin kontzertu batzuetarako bandatxoa sortu genuen aspaldi. Eta azken diskoa den Arraro nioenean hau hasieratik taldean sortu eta grabatu dugu. Honetarako Joskaren ordez Unai Pelayo sartu zen, Joska Liherren disko berria prestatzen buru-belarri dabilelako, eta laurok astero entseatu dugu 2019. urtean.

Zer abantaila eta zer desanbantaila ditu taldean aritzeak?

Taldean lagunekin denbora pasatzea da abantaila, elkarrekin musika sortzeaz gozatzea. Desabantailak antolaketari dagozkionak dira, ensaiatzeko denak elkartu ahal izatea, gu eta gure gauza denak sartuko diren ibilgailuak lortzea, kontzertuetako antolatzaileentzat diru gehiago jarri behar izatea... Bakarrik jotzean antolaketa askoz errezagoa da eta gainera ez da "tempoa" hain ondo eraman behar.

Arraro nioenean lana aurkeztera zatozte Faktoriara. Zer topatuko du kontzertura bertaratzen denak? Diskoaren aurkezpen hutsa izango da edo zure ibilbidearen beste kantu batzuk ere entzun ahalko dira?

Diskoko kantuak, Physis-en klasikoak eta bertsio batzuk joko ditugu. Abesti intimistak eta dantzagarriak izango dira. Kontzertura hurbiltzen denak lagun talde bat ikusiko du musika jotzen.

Letrei edo musikari, zer erreparatu beharko lioke entzuleak gehiago larunbateko kontzertuan? Zergatik?

Nik musikari garrantzi gehiago ematen diot baina kantuak jotzen ditugunez letrek ere berebiziko garrantzia dute. Musika honek egunerokotasunaz hausnartzeko aukera eman diezaioke baten bati.

Zeintzuk dira zuen hurrengo geltokiak? Baduzue bestelako proiekturik esku artean?

Otsailean biratxoa dugu, Baionan hasi genuen otsailaren batean, 15ean Laudion, 16ean Larrabetzun izango gara, 22an Atarratzen eta 29an Orbaizetan. Aurrerago emango ditugu data gehiago. Kontzertu gehiago ematea, kamixetak ateratzea, jendearekin gozatzea eta ondo pasatzea da gure asmoa.


Euskaltzainik osoena

Euskara batuaren aitzindari eta hizkuntzalari nekaezina izateaz gain, herriari euskararen garrantziaren kontzientzia politikoa hartzen lagundu zion Txillardegik, bizitza osoko lan oparo eta etengabean. Bideoa: Iñaki Petxarroman, Txillardegiz.


Taldekako Xilaba txapelketa hizpide izan dugu Mari Karmen Albizu, Bertsularien Lagunak elkarteko kidearekin.


Erlojuaren aurka bezala aritu beharko dute Hibaikak eta San Juanek

Errenteriarrek lehen txandan egingo dute arraun, eta pasaitarrek, bigarrenean. Aurreneko aldiz, zortzi talde ariko dira lehian.


Emakumeen Bira ez da Women World Tourrean izango 2017an

Emakumeen Birako antolatzaileek jakitera eman dutenez, 2017an lasterketa ez da Women World Tourrean izango.

Espainiako federazioari UCIk gutun batean azaldu dionez, datorren urtean 30 urte beteko dituen lasterketak ez du tokirik izango Women World Tourrean (WWT). Hala ere, 2018ra begira, aukerak izan ditzazketela adierazi die antolatzaileek.

"Iraindu gaituztela dirudi, egutegian sartu ez eta gure lasterketaren egunetan egun bateko lasterketa bat sartu dute", adierazi du Emakumeen Bira ZKE-ko Agus Ruizek. 2017an 30 urte beteko dituen lasterketaren egun zehatzak zeintzuk izango diren aste biren buruan adieraziko dizkietela aitortu du Ruizek.


Jai giroan emon diote hasiera oporrei Bermeoko ikasleek

Ikasturte amaierako jaialdiarekin emon zioten oporrei hasiera Bermeoko ikastetxeetako ikasleek. Zikloka bananduta ekintza desberdinak egin zituzten barikuan, ondoren denak Goiko Plazan bildu ziren biribilketak egiteko eta handik Lamerara jaitsiera egiteko.

Urtean zehar udaletxea bisitatu ondoren egindako idazlanen sari banaketa ekitaldia be egin zuten. Irabazleek herriko -aue, Artprint eta Aintzane liburudendetako material didaktikoz osatutako sariak jaso zituzten.

Irabazleen zerrenda:

LH 2. maila

Izaro Isasi Toja

Iker Ugartemendia Telletxea

Asier Oseguera Gervasio

Matxalen Sanz Ibarra

LH 3. eta 4. mailak

Laura Corrales Garavilla

Oihane Añbestegi Agirre

June Erauzkin Garai

Abaran De Prdo Bilbao

Almike Alonso Astarloa

Oier Meaurio Rica

June Gaubeka Zuazo

Ander Olondo Zelaiazugadi

LH 5. maila

Naroa Ormaza Albizu

Lore Madariaga Kanalaetxebarria

Nagore Toja Arregi

Oier Aiestaran Arregi


Mekanikari buruzko langabetuentzako ikastaroa bi aste atzeratu dute

Astelehen honetan biruta harrotze bidezko mekanizatua-ri buruzko ikastaroa hastekoa zen, langabetuentzat antolatua. Ikastaroa bi astez atzeratuko dutela esan dute antolatzaileek, plaza hutsak geratzen baitira oraindik, eta azaroaren 2an hasiko dela. Ikastaroa 426 ordukoa da eta aukera ematen du horren ondoren enpresa batean praktikak egiteko, ikasleak horrela nahi izan ezkero.


Turismoa Oñatin: eragina merkataritzan eta ostalaritzan

Turismoak gora egin du Euskadin, eta zifrak ikaragarri onak dira.

Hala, 2015ean hiru milioi bisitari baino gehiago izan genituen, eta 2016. urteak hobea izateko itxura osoa dauka.

Gainera, turismoak eragin garrantzitsua du Gipuzkoako ekonomian, BPGaren %7,4 baita.

Hori dela eta, aberastasun-iturri garrantzitsua bilakatu da, bai Euskadirentzat eta Gipuzkoarentzat, bai Oñatirentzat.

Ildo horretatik, ezin da ahaztu gure udalerriak oso baliabide turistiko interesgarriak dauzkala kulturaren, gastronomiaren eta naturaren aldetik.

Baliabide-aniztasun hori izan arren, bisitariek geldialdi laburra baino ez dute egiten Oñatin, herriko merkataritzan eta ostalaritzan gastu turistiko larregirik egin gabe.

Gure herrian gaua edo eguna igarotzen duten bisitariek merkataritzan eta ostalaritzan eragin dezaten, ezinbestekoa da bertaratzen direnen bisitak –joan-etorriak– behar bezala kudeatzea.

Horretarako, ikus-entzunezko baliabideak eta seinaleztapen egokiak uztartzen dituzten ibilbide turistikoak diseinatu behar dira. Ibilbide horiekin, bisitariak errazago sartuko dira Oñatira, gure herriak eskainitako aukera turistikoez gozatuko dute, eta, garrantzitsuena, bisita horiek gastua egingo dute herriko merkataritzan eta ostalaritzan. Izan ere, turismo horrek dirua utziko du herrian.

Udal-kudeatzaileek hartu behar dute lidergoa, Oñatin turismoa errentagarria izan dadin eta jasangarria izan dadin. Nire iritzian, elkarlan publiko-pribatuak baino ez du lortuko Oñatiko saltokietan ibiliko diren bisitari andana ekartzea.

Hala gertatu dadin, beharrezkoa da kudeaketan eskumena duten erakundeen arteko elkarlana indartzea –Oñatiko Udala, Mankomunitatea, Aldundiko Turismo Zuzendaritza, Basquetour– eta kanal anitzeko sinergiak bilatzea –azoketara joatea, sare sozialetan egotea, promoziorako webguneetan agertzea…–. Era berean, garrantzitsua da Basquetourreko marketin-plana aintzat hartu, eta honako eragile hauen eskaintza konbinatzen duen produktu turistiko esperientziala diseinatzea: bidaia-agentziak, ostatuak, ostalaritza, Oñatiko Turismo Agentzia. Helburua, Euskadira heltzen diren bisitariak, gero eta zorrotzagoak eta nazioartekoagoak, Oñatira erakartzea da.

---------

Jon Kepa Gerrikagoitia

(EAJren zinegotzia Oñatiko Udalean)

Oñati


Iñaki Beristain: “Jende askorentzat Eliza ofiziala oztopoa izan da, guretzat ere bai”

Santutegia pertsonaren gertukoa izatea nahi du Beristainek; garai berriek hala eskatzen dutela irizten dio (Onintza Lete Arrieta/Hitza)

“Amaren oporrak izaten ziren bederatzi egunetarako Arantzazura etortzea, bederatziurrena egitera”. Astelehenean amaitu zen aurtengo bederatziurrena Arantzazun, amabirjinaren egunerakin. Baina Iñaki Beristainek bertan jarraitzen du (Errezil, 1947). 46 urte darama Oñatiko puntan, bizitzen eta lanean. Ardura ugari baititu bere gain jada pentsioduna izan arren: frantziskotarren probintziako ebanjelizazio arduraduna da, baita Arantzazuren ordezkaria ere Espainiako santutegien aurrean, Arantzazu hilabetekariaren zuzendaria da, astero irratian eta telebistan aritzen da, eta Arantzazuko abesbatzaren zuzendaria da, besteak beste.

22 urterekin ikusi zuen argi fraide izango zela, eta ordutik «gorabehera asko» izan arren, gustura da egindako hautuarekin. «1968 ingurua zen, eta orduan nirekin batera zeuden askok alde egitea erabaki zuten. Gauzak asko irekitzen ari ziren, eta gutxik jarraitu genuen fraide izateko bidea», gogoratu du. Aldaketa garaia zen hura, baita oraingoa ere. Beristainek argi du Elizak aldaketa behar duela. «Nik uste dut planteamendua aldatu beharra dagoela derrigorrez. Euskal Herriko eta Espainiako santutegiek ikusi dute santutegi batek zerbait gehiago eskaini behar duela». Arreta Arantzazun jarrita, Beristainentzat «eskaintza irekia» egin behar du. «Fededunek bezala, zalantzan daudenek eta ez fededunek ere jaso behar dute zerbait Arantzazun. Bila baldin badabiltza, argi-une bat jaso behar dute, eta, hortaz, nik esango nuke fedeari buruz eta fedetik hitz egitea ondo dagoela, baina giza mailara irekia izan behar duela eskaintzak».

Ahalegin horretan, Arantzazu bide zuzenean ikusten du. «Etika aldetik, bakearen aldetik, eskaintza horiek egin ditu, egin nahi ditu eta egiten jarraitu nahi du. Eta elizan bertan ere, fede soila edo bete-betea eman ordez, hizkera irekiagoa erabili behar da». Errezildarrak uste duen hori praktikan jartzen du bere lanean. Meza prestatzean, kontuan hartzen ditu aurrean izango dituen entzuleak. «Nik beti esaten dut hitzaldi bat prestatzeko hogei minutu hartzen baditut, beste hogei hartu behar ditudala pentsatzeko nik pertsona horiei nola esan prestatutakoa. Alegia, ez nabil harriei hitz egiten, pertsona zehatzei baizik. Zer arazo eduki dezake pertsona horrek? Zergatik daude gazte batzuk igandeko meza nagusian Arantzazun? Ez da normala, parrokietan ez daude. Orduan, horiekin sintonizatu egin behar da, sintonizatzen ez bada ez dagoelako ezer ematerik».

Beristainentzat «errazena pulpitutik doktrina ematea da. Beti egin izan den bezala». Doktrinak burua lantzen duela dio, baina noski, pertsona ez da bizi burutik. «Bizi gara barruko sentimenduetatik eta zaurietatik, eta ezinetatik eta pozetatik, eta hor nola txertatu fedearen eskaintza edo Jesusen berri onaren eskaintza, ahalegin horretan ni behintzat oso kezkatuta nago», azaldu du frantziskotarrak.

Hori guztia gauzatzea, «orokorrean hartuta zaila» egiten ari dela aitortu du. Bere iritzian «pertsona bakoitzak bere berezitasunak izaten ditu». Horregatik, «psikologia aldetik-eta oso adi egon behar da; ez da fedea doktrina moduan ematea, pertsonaren barruko bideak argitzen laguntzea baizik, eta hori ez da erraza».

Aita Santuaren keinuak

Askorentzat, Jorge Mario Bergoglio Aita Santu berriak Frantzisko I.a izena hartu izana keinu esanguratsua da. Izan ere, frantziskotarren ordenako ezaugarrietako bat izan da pobreziaren aldeko hautua. Aita Santuak ere Arantzazuk hartutako bideari ekin al dion galdetuta, argi mintzatu da Beristain: «Aita Santu honek aire berri bat ekarri duela bistakoa dela uste dut, batez ere sinbolikoki, eta hitz egiteko itxuran ere uste dut baietz. Jende askorentzat Eliza ofiziala, bere gehiegikeriekin, oztopo handia izan da; guretzat ere bai. Sinpletzera, garbitzera doazen keinu guztiak txalotzekoak direla uste dut, eta Aita Santu honek batzuk behintzat ekarri ditu».

Hala ere, errezildarraren ustez «lan handia» dago egiteko. «Eliza elkarteek, eta Elizak erakunde bezala, eta hierarkiak, Aita Santuak, gotzaiek, apaizok… beste jarrera batzuk hartu beharko ditugu. Izan ere, gaur jende askok ez du fedeari dagokion ezer entzun ere egin nahi, aurrean Eliza edo gotzaiak dituelako. Eta hori pena handia da. Laguntza izan behar lukeena oztopo izatea larria da. Aita Santua ea noraino iristen den. Ez dauka erraza, Elizaren erakundea eta Eliza gauza handia delako, oso anitza. Dena bide onez eramatea ez zaio erraza egingo, baina behar-beharrezkoa dela uste dut. Elizak gauza asko erantzi beharra dauka».

Langilea, eta komunikatzaile aparta da errezildarra. Idatziz ez ezik, irratiz eta telebistaz ere aritzen da (O.L.A./Hitza)

Arantzazuren kezka egun zein den ere argi du Beristainek. «Jende asko elizara ekartzea, hori garai bateko asmoa da. Niretzat helburua pertsona bakoitzaren bidea laguntzea da. Arantzazuren kezka, egun, horrek izan behar du nire ustez». Eta hor kokatzen du Gandiaga Topagunea. «Guretzat kultura ere espiritu bide bat izan daiteke, eta izan behar luke. Horregatik, Gandiaga Topaguneko eraikin handi hori konpondu, eta horretara bideratu genuen. Gandiagan ikastaro bat egitera etortzen denak, nahi badu eliza hor du, eta han sartu nahi ez badu etxera joango da. Aukera hori eman behar dugu. Aukerak oso zabala izan behar duela uste dut, jendeak bere prozesuan askotariko epeak bizi dituelako, eta bakoitzari bilatzen duena eskaintzen saiatzea da helburua». Beristainentzat Arantzazu gauza asko dira aldi berean. «Giza maila edo etika mailaz ari naiz; barruko lanaz, gogartetxean esaterako; elizakoaz, fedearena; edo naturarena. Guretzat natura zaintzea Arantzazun, dena txukun, garbi, eder edukitzea asmo oso garrantzitsua da. Azken batean, natura ere pertsonak bere buruarekin eta besteekin eta akaso Jainkoarekin topo egiteko bidea izan daiteke. Besterik gabe atseden hartu nahi duenak ere hor du hotel txukun bat. Akaso ez da elizan sartuko, ez zait axola. Bakoitzak bere prozesua izango du».

Fedea, gorabeheratsua

«Nik 22 urterekin izan nuen fedearen kolpea esango nukeena. Ez nuke esango mirari baten gisakoa izan zenik, baizik eta prozesuan beste pauso bat bezala; barruan zerbait berria sentitu nuen. Nik beti diot, 22 urteko momentu hura izan ez banu, seguraski ez nintzatekeela fraide sartuko. Gogoan dut liburu frantses batek sekulako astindua eman zidala, eta ez zen esaten zuenagatik, baina barrutik momentu hartan argi handia egin zidan, eta nire bidea hortik argitu zen.

Harrezkero, «oinarrizko gauzak nahikoa sendo» izan dituela adierazi du. Gorabeherak, ordea, asko izan ditu. «Beti esaten dut zalantza ez dela fedearen kontrakoa, zalantza fedearen parte dela baizik. Zalantzarik ez duen fedeaz ni ez naiz fio. Gorabeherak izan ditut, nola ez bada. Gorabehera handiak izaten dira fede bizitzan; maitasunean izaten diren bezalaxe, pentsatzen dut. Gorabeherak, ulertuezinak, berradiskidetzeak…». Horregatik, Beristainentzat «zorte izugarria» da elkartean bizitzea. «Egunero-egunero geure otoitz orduak ditugu, eta laguntza handia da hori. Fedeari ere jaten eman behar zaio egunero. Eta batzuetan eutsiz, beste batzuetan hobeto, eta besteen zalantzak ere barru-barrutik ulertuz, zuk ere badituzulako, eta galderak dituzulako. Fedearena ez da, garai batean bezala, erantzunak ematea, galderak partekatzea baizik».

Pentsioduna, baina lanpetua

Hausnartu bakarrik ez, lana ere ugari egiten duen horietakoa da Errezilgo semea. Ardura bat hartu, eta hari eusten diotenetakoa, gainera. Hala, 41 urte darama Arantzazuko abesbatza zuzentzen; ia 30 urte igandero-igandero meza zuzenean ematen Euskadi Irratian, Pello Zabala lagun duela; 25 urte, Euskal Telebistako mezaren aurretik saiotxo bat egiten; eta 12 urte, Arantzazu aldizkariaren zuzendari. Santutegiko eta liturgiari dagozkion lanak ahaztu gabe.

Euskaltzalea eta bertsozalea izan da beti, eta komunikatzaile aparta. Arantzazu aldizkariko zuzendaria da, eta hilero «astebete inguru horretan murgilduta» aritzen da. Bi editorial idazteaz arduratzen da, baita elkarrizketa nagusiaz ere. Datorren zenbakian, esaterako, Bernabe Tierno psikologoa izango da elkarrizketatua. 100 urteko ibilbidea egiteko ez zaio askorik falta aldizkariari, 1921ean sortu baitzuten. Eta oraindik osasuntsu dago. 10.000 ale banatzen dituzte, eta Beristainek zehaztu duenez, «9.000 baino gehiago harpidedunak dira».

Aldizkarian askotariko gaiek izaten dute tokia: familia, harremanak, artea, misioak, natura, erlijioa, gizarte gaiak… lantzen dituzte. Kolaboratzaile sare dotorea dute, gainera: Jexux Mari Mujika, Jon Odriozola Ezpala, Joseba Intxausti, Edorta Kortadi, Xabier Egaña, Xabier Etxeberria eta Danel Lizartza, esaterako.

Komunikatzen «oso eroso» sentitzen dela adierazi du. «Gustuko lana» du. «Kanila ireki eta atera egiten zaidala esaten didate, baina ez da egia, prestatu egiten dut mezetan esan beharrekoa. Egia da idatzita eraman beharrik ez dudala, buruan eskema bat eramaten badut, nola esan ez nau kezkatzen. Handik edo hemendik, zer esan nahi dudan badakit. Horretan etorria badaukadala onartzen dut». Hizketan, eta baita bertsotan ere. «Oso bertsozalea naiz. Garai batean, ikasle ginela, bertso lehiaketak izaten ziren Gabonetan, eta ez nintzen gaizki moldatzen. Bigarren eta hala gelditzen nintzen. Gustatu, asko gustatzen zait. Eta landu ere egin dut nik bertso mundua. Egañarekin, eta batez ere Lazkano, Agirre, Lizaso zaharra eta haiekin harreman handia izan dugu, gainera».

Kontuak kontu, idatziz moldatzen da ondoen Beristain, bere iritziko. Eta komunikazioaren munduan aritzeagatik izan dituen arazo bakanak ere, idatzietatik iritsi izan zaizkio. «Arazo dezente izan nuen Madrilgo kazetari batekin. El Mundo-n erlijioaz aritzen zen, eta behin, esaterako, nik presoei buruz idatzitako editorial bat azaldu zuen. Nik izen-abizenekin sinatzen dut beti editoriala, baina kazetari hura agertu zen esanez Euskal Herriko frantziskotarrek defendatzen genuela ez dakit zer. Beste behin, euskal frantziskotarrek Ibarretxe babesten genuela esan zuen. Telefonoz eztabaida handia izan nuen berarekin», azaldu du. Hori salbuespena izan zen, ordea. «Sekula santan» ez da presionatuta sentitu komunikabideetan aritzerakoan. «Horixe behar nuke! Ez nukeen onartuko, gainera. Ni komunikazio arloan oso ondo sentitu izan naiz beti, oso eroso eta gustura». Urte askorako izan bedi.

Zenbakiak:

41 Abesbatzako zuzendari daramatzan urteak. «Madrilera joatekoa nintzen ikastera, baina abesbatzako zuzendariak kargua utzi zuen, eta haren tokia hartzeko eskatu zidaten urtebeterako. 41 urte daramatzat».

29 Meza igandero irratiz ematen daramatzan urteak. «Pello Zabalak eta biok ematen dugu, zuzenean, Euskadi Irratian. Abestiak grabatuta edukitzen ditugu, eta aldarea duen gela txiki batetik aritzen gara».

4 Mende erdia Arantzazun bizitzeko falta zaizkion urteak. «46 urte daramatzat Arantzazun bizitzen. Txikitan beste hiru urte ere egin nituen hemen ikasten. Errezildarra naiz, baina hau da nire bizitokia».

1501 Frantziskotarrak Arantzazura iritsi ziren urtea. «Fraideak janari eske ibili ohi ziren Euskal Herrian etxez etxe, eta etxe bakoitzean hizketan egoten ziren. Harreman horren ondorioek iraun egiten dutela uste dut».


Alerruren kontra hasiko dute urtea, gaur

Donibanen, Alerruren kontra jokatuko du gaur Horbel Taberna taldeak, urteko aurreneko partidua. 22:30etan hasita.


Oholtzapetik: Beñat aukerekin

Baratze pilotalekura sartzerako bertsozale kritikoenok egina genuen gure kiniela mentala, batzuek izenak paperean jarri eta tabernako barrara pare bat euro bota ere bai.

Saioa indartsu hasi zen zortziko handiko ariketarekin. Nereak eta Unaik oso bertsokera sinesgarria erabili zuten jangelako begiraleen paperetik. Felix eta Itturriren ofizioa irristadek narrastu zuten apur bat, erbestean bizi diren biren lekutik aritu ziren etxera itzultzeko aukerari buruz. Handiko hiru bertsoalditan txalotuena Jonek eta Beñatek osatu zutena izan zen, agian. Gaiak honela zion: Asteburu oro irteten zarete elkarrekin bizikletaz ibiltzera, joan den astean txirrindulari bat harrapatu zuten bihurgunetik pasatu berri zarete». Nabarmentzekoa amasarraren bigarrena. Honela amaitu zuen: «Istripu hauxe istripua da/ ta hola hartu beharko / bestela askotan gure etxetik / ez ginake aterako».

Zortziko txikiko ofizioetan eta puntu erantzunetan saioa erori egin zen. Jon Martin izan zen puntu erantzuneko ariketa ondo egin zuen bakarra. Hamarreko txikian fin aritu ziren guztiak eta Felixek eta Beñatek egin zuten umorezko ofizioarekin barreak entzun ziren publikoaren txalo artean. Kartzelako gaiak honela zion: «Prentsaurreko bat ematen ari zara, galderen tartean azken galdera bat egin dizute, erantzun gabe alde egin duzu». Gaia txapelketan entzuten ohituta gauden kartzelako gaiak baino estuxeagoa, bertsolariari bere istorioa asmatzeko aukera gutxiago ematen ziena. Hala ere, bide ezberdinak hartu zituzten. Beñatek txalo uholdea bereganatu zuen Mikel Goñiren azalean jarrita, pertsonaiaren goitik beherako deskribapena umorez eginez.

Eta amaieran epaile talde honek epaitutako saioetan bertsokera lirikoa beste bertsokerekin alderatuz gehixeago baloratzen denaren sentsazioa. Iritziak iritzi eta sentsazioak sentsazio Beñatek finalaurrekoetan sartzeko aukera handiak ditu, eta bertsozaleok datorren asteburuan jarrita dauzkagu begiak.


Kanpo kaiaren harira, epaitegietara jotzea aztertzen ari da Greenpeace

Ingurumen txostena eduki gabe Pasaiako kanpo kaia egingo dela ziurtatu izana kritikatu du Greenpeacek. Lehengo astean Eusko Jaurlaritzak, Gipuzkoako Foru Aldundiak, Pasaiako Portuko Agintaritzak eta Espainiako gobernuak Madrilen sinatutako protokoloaren legezkotasuna ezbaian jarri du talde ekologistak, eta akordioa aztertzen ari direla iragarri dute, epaitegietara jo edo ez erabakitzeko. «Kanpo kaiaren proiektua jaso dute akordioan, ingurumen azterketak kaiaren eraikuntza atzera bota dezakeela aztertu ere egin gabe»,deitoratu dute.

Greenpeacek salatu duenez, ziklo konbinatuko zentrala, biodiesel fabrika, eta hidrokarburoak, porlana eta clinkerra nahiz gasa biltzeko tankeak aurreikusi dituzte kanpo kaian, horiek denak aztertu ere egin gabe. «Zuzenbidezko estatu batean, ingurumen arautegia azpiegituretarako baimenak baino garrantzitsuagoak dira. Egintza burutuen politika ari dira egiten, kanpo kaia babestutako gune batean eta dagokion ingurumen baimenik gabe eraikitzeko, bai ala bai».

Zailtasun ekonomikoak

Ingurumen argudioak ez ezik, argudio ekonomikoak erabili ditu Greenpeacek kanpo kairen egitasmoa gaitzesteko. Esan duenez proiektua ez da bideragarria eta nabarmendu du helburu nagusia instalazio energetiko kutsakorrak kokatzea dela, ohartarazi dutenez, portuko trafiko nagusia zentral termikorako ikatza izango delako


Burrunbari ekiteko prest

Gauerdian hasiko dira danborra jotzen Gipuzkoako hiriburuan. Donostia 2016aren abiapuntu ere izango da aurtengo danborrada.

San Sebastian eguna asteazkenean izanagatik, bezperan ere izango dira ekitaldiak. Hiritar merezimenduaren dominak eman dituzte udaletxean. Itzurun, Chernobil eta Katxalin elkarteek, Juan Ojanguren Ulacia sendagileak eta Nazaret ikastetxeak jaso dituzte dominak.

Urtarrilaren 20a, San Sebastian egunaz gain, Donostian Europako kultur hiriburutzaren urteari hasiera emateko ekitaldiak abiatzeko eguna ere izango da. 20tik 24ra bitartean ikusi eta egin beharrekoen aukeraketa egin du Irutxuloko Hitza-k.

Umeek ere lotuko dituzte sansebastianak eta kultur hiriburutza. Izan ere, haur danborrada egingo dute bihar eguerdian, eta aldi berean joko dituzte danborrak Wroclawko 4.000 haur inguruk. Pantaila erraldoi batzuen bidez ikusi ahal izango dira Poloniako irudiak. Donostiarekin batera, 2016ko Europako kultur hiriburu izendatu dute Wroclaw.

Txuri-urdinez koloreztatu dute aurten ere hiria; tartean, gauerdian urteroko legez festari hasiera ematen dion Konstituzio plazan, Eneko Goia alkateak Twitter bidez erakutsi duenez. Horrekin, ordea, kritiko azaldu da EH Bildu. Bestalde, jai "parte hartzaile, jasangarri eta eraso sexistarik gabekoak" opa dizkie Irabazik donostiarrei.

Festarako orduak izanik, umorerako tarterik ere ez da faltako. Umoregintzan 30 urte daramatza Golden Apple Quartet talde donostiarrak, eta aurtengo sansebastianetarako bideo berezia argitaratu dute:

Azpeitian ere izango da zer ospatu datozen orduetan. 22:15ean hasiko da helduen danborrada Bustinzuriko Errebaletik eta Artzubitik. Umeen danborrada, berriz, bihar, San Sebastian egunez, izango da, 12:30ean hasita. Beste herri batzuetan ere ospatuko dituzte sansebastianak; esaterako, Leaburun, Orendainen eta Berastegin.


Mintzalaguna egitasmoa abiatzear da Urnietan

Urnietako AEKk deialdia igorri du, datorren asterako hitzordua iragarriz: “Mintzalagun egitasmoari hasiera emateko garaia heldu zaigu eta Urnietako AEK euskaltegi berrian aurkezpena egitera goaz. Datorren urriaren 25ean izango da, arratsaldeko 19:00etan hasita, euskaltegian”.


Zarata handia eta informazio gutxi

'Brexit'-a izan da azken hiru urteotako mintzagai nagusia Erresuma Batuan, baina, hedabideetan barra-barra ari diren arren, herritarrak kexu dira, aldekoak eta kontrakoak, informazio faltaz, ez baitakite nola eragingo dien etorkizunean; oraingoz, egoera ez zaie aldatu.

David Cameron lehen ministro ohiak 2015eko hauteskundeetarako manifestuan Europako Batasunean jarraitzeko erreferenduma antolatuko zuela promestu zuenean, gutxik iragarri zuten herrialdeak hartuko zuen norabidea. Gaur duela urtebete, ezusteko guztiak gaindituz erabaki zuten Erresuma Batuko herritarrek Europako Batasunetik ateratzea, eta, ordutik, gai politikoak inoiz baino presenteago egon dira herritarren egunerokoan; brexit-a eta hark erreskadan eragindako aldaketak. Kalean galdetuz gero, ordea, inor ez da gai ziurtasun osoz erantzuteko zer gertatuko den edo nola eragingo dien. Urtebeteko itxaronaldiak, informazio faltak eta ziurgabetasunak ezjakintasuna eta noraeza sortu dute gizartean. Herritarrek badakite Erresuma Batuan ezer ez dela berdina izango, baina ez egunerokoan nola eragingo dien.

«Hitz hutsak eta eztabaida antzuak, hori da azken urtean izan dugun bakarra». Michael Bayleyren hitzak dira horiek. Birminghamgo 60 urteko mantentze lanetako teknikaria Londresen bizi da egun. «Negoziazioak abiatu arte ez dugu ezer jakingo, berdin dio aditu eta politikariek zer dioten». Ez dela lotsatzen dio brexit-aren alde bozkatu zuela esateko, eta baikorra da: «Eztabaida handia dago, baina erabaki zuzena hartu genuela argi dut. Erresuma Batua indartuta aterako da». Bayleyren iritzia ez da nagusi Londresen. Eskozian, Ipar Irlandan, eta Ingalaterrako eta Galesko hiri handi batzuetan kenduta, brexit-a gailendu zen iazko erreferendumean. Industria eremu historikoek eta landa guneak ez dute bizi izan Londresen eta Ingalaterrako hegoaldearen gorakada ekonomikoa, eta haietan du indar handiena brexit-ak.

Arras ezberdina da Harriet Watford abokatuaren iritzia (40 urte). Erreferendumeko emaitzak harritu egin zuela onartu du, eta atsekabetuta dago tonu arrazistagatik. Gaineratu du baietzak alde txikiarekin irabazi bazuen ere hedabideetan emandako irudiak eta leave-ren jarrera ikusita pentsa zitekeela gehiengo zabalak babestu zuela Europako Batasuna uztea. «Jarraitzearen aldekoak ginen %48ak baztertu egin gaituzte, eta gure iritzia baliorik gabe utzi dute». Politikariek brexit-aren prozesua nola maneiatu duten galdetuta, salatu du gobernuak prozesuaren nondik norakoak azaldu beharrean «ogi apurrak» eman dizkiela: «Gobernua ez da gardentasunez jokatzen ari, eta etsigarria da prozesuaren inguruko informazioa lortzea». Horretan Bayleyk ere bat egin du Watfordekin. «Negoziazioak ez dira sekretuak izango, baina politikariek informazio pusketak soilik emango dizkigute».

Brexit-arekiko jarrera ere desberdina da galdetutakoaren adinaren arabera. Alex MacDonald ikasleak bezala (28 urte), gazte gehienek jarraitzearen alde bozkatu zuten. Egun, Londresen bizi da, baina, jatorriz, East Hertfordshirikoa da, Cambridge hegoaldean. Han, EB uzteko aukera gailendu zen erreferendumean, eta ezusteko «mingarria» izan zela gogoratu du: «Egun hartatik hona, ez naiz identifikatzen gehiengoarekin». Bayleyk ez bezala, MacDonaldek argi du azken urtekoa eztabaida huts bat baino gehiago izan dela. «Azken urtean, tory-ek brexit-aren inguruko disidentzia oro isildu dute, eta prozesuaren inguruko ikuspuntu bakarra ezartzen saiatu dira». Uste du tory-ek brexit-a erabili nahi dutela Erresuma Batua euren irudira birmoldatzeko, eta horregatik nabarmendu du orain urtebete hasitako bidea borroka bat dela herrialdearen izaera zehaztuko duena.

Etorkizuna jokoan

«Brexit-aren hauteskundeak» bezala aurkeztu zituzten kontserbadoreek ekainaren 8ko bozak, eta horrela izan dira, baina ez dituzte tory-ek aurreikusitako emaitzak lortu, eta, gehiengo osoa galduta, parlamentuari kontsultatu beharko dio Mayk. MacDonald ziur da Mayk laboristekin elkarlanean aritu beharko duela bere alderdian brexit gogorra defendatzen dutenen aurka, eta horrek ekar lezakeela leunagoa: «Hauteskundeen emaitzak ikusita baikorra naiz; izan ere, egungo egoera politikoan, gobernuaren jarrera negoziaketetan ez da horren agresiboa izango».

Watford, ordea, ez da horren baikor ageri Mayren jarrera aldaketarekin: «Mayren irudia kaltetuta dago, eta boterea galdu du parlamentuan, baina ez dirudi bere jarrera aldatu denik». Azken asteotan hainbat politikari, enpresaburu eta herritarrek adierazi dutenaren ildo beretik aritu da: «Bozetako emaitzak ikusita, Mayk gainerako alderdien eta gizartearen proposamenak entzun behar ditu», adierazi du Watfordek, «ezin ditu negoziazioak Alderdi Kontserbadorearen interes eta beharrizanetara mugatu». John Major eta David Cameron lehen ministro ohien adierazpenak ere bide beretik joan dira.

Hala ere, Bruselak dagoeneko bere erritmoa ezarri du. Argi utzi du lehenik banaketa adostuko dutela, eta gero etorkizunean izango duten harremana. Ondorioz, herritarrek jakin nahi dute zer gertatuko den merkataritza eta immigrazioarekin, eta brexit gogorra ala leuna izango den.

Gogorra ala leuna. Hor dago gakoa, baina bai baten eta bai bestearen definizioa moldatuz joango diren kontzeptuak dira. «Politikari batzuek ez dituzte termino horiek erabiltzen, eta beste askok bestela interpretatzen dituzte. Beraz, ez dut uste horren argi dagoenik», dio Watfordek. Bayleyrentzat, ordea, ez dago ez brexit gogor ez leunik, «tratua tratua delako». Birminghamekoaren aburuz, alde bakoitza komeni zaionaren alde borrokatuko da, eta, azkenean, biek gutxi gorabehera ados dauden akordioa itxiko dute.

Haatik, plan argi baten faltak ekar lezake bi urteren buruan akordiorik ez lortzea. Ekonomialariek ohartarazi dute horren arriskuaz, eta Mayren kanpainako manifestuaren proposamenen artean «akordio eza akordio txar bat baino hobea da» esaldia aurkitzeak askoren beldurra piztu du. MacDonaldentzat eta Watfordentzat akordiorik ez lortzea Erresuma Batuaren amaiera litzateke. Bayleyrentzat, ordea, garai berri baten hasiera izan liteke. «Ez dut uste merkatu bakarrean jarraitzea horren garrantzitsua denik, eta ziur naiz onik aterako garela». Dioenez, negozioak hor jarraituko du, eta inori ere ez zaio komeni besteari bizkarra ematea.

Edonola ere, Bayleyk ohartarazi du orain guztiak merkatu bakarraz eta merkataritza akordioez ari direla, baina brexit-aren kanpainako gai nagusia immigrazioa izan zela. «Erreferendumaren atzean, immigrazioa zegoen. Brexit-aren aldekoek ez badute lortzen mugen kontrola, ez dira pozik egongo».

Egoera horren beste aldean daudenak Erresuma Batuan bizi diren EBko hiru milioi atzerritar dira. Eneko Saez de la Fuente arkitekto bilbotarra ( 27 urte) Sheffielden bizi da. Harentzat, luzeak izan ziren erreferendumaren aurreko asteak. «Inguruko inork ez zuen uste brexit-ak etorkizunik zuenik, baina, aldi berean, ezinezkoa zen gaiaz berbarik ez egitea». Galdeketaren ostean, azaldu duenez, ingelesak oro har ez dira eroso sentitzen brexit-az hitz egitean, bereziki atzerritarrekin, eta txantxetara jotzeko joera dute. «Akaso, errudun sentitzen dira, pertsonalki baino, herrialde gisa». Errudun sentitze horrek ekarri du atzerritarrak dituzten enpresek lasaitasun mezuak helaraztea. «Erreferendumaz gero nahiko sarri, enpresatik lasaitasun mezuak jaso ditugu, baina inor ez da gai izan informazio zehatza emateko».

Priscilla Agliardi italiarrak bi urte daramatza Erresuma Batuan lanean. Ez daki zer gertatuko den, ezta nola eragingo dion ere. Azaldu duenez, hainbat atzerritarri abokatuek gomendatu diete Erresuma Batuan bizi direla frogatzeko dokumentuak biltzen hasteko. De La Fuentek baieztatu du bere ezagun askok burokraziarekin lotutako hainbat kontu eguneratzea erabaki dutela, «badaezpada». Ez dakite, ordea, zein izango den gobernuak eskatuko duen gutxiengoa Erresuma Batuan bizitzen jarraitzeko. «Gobernuak promestu du immigrante kopurua jaitsiko duela, baina ez diola eragingo jada hemen bizi direnei. Ni ez naiz fio», azaldu du Agliardik. Nahiz eta heldu zenetik lana izan duen, bi urte baino ez daramatza Erresuma Batuan, eta ez daki nahikoa izango den.

Oraindik Mayren gobernuak ez ditu zehaztu immigrazio lege berrien nondik norakoak, baina, The Guardian-en arabera, gobernuak erregistro sistema bat ezarri nahi du atzerritarren egoera erregularizatzeko lehen pausu gisa. Edonola ere, Bruselarekin negoziazioak bukatu arte zaila izango da asmatzen batasuneko herritarren etorkizuna. Itxaronaldiak eta gobernuek emandako argibide faltak atzerritar askoren ezinegona areagotu du. «Urte bete igaro da, eta ezjakintasunaren aurrean, harriduratik desorientaziora pasa gara», baieztatu du Saez de la Fuentek.

Urtebetean aldaketa gutxi

Zalantzek, plan baten faltak, atzerritarren egoera… horrek guztiak aldatu al du Erresuma Batuko herritarren iritzia? Bayleyrentzat denak berdin jarraitzen du. MacDonalden ustez, gazteak dira iritzia gehien aldatu dutenak. «Ohartu gara ez genuela indar nahiko erakutsi erreferendumean, eta orain brexit-aren ondorioak jasaten ari garenez, gure eskubideen alde borrokatzea beste aukerarik ez dugu».

Guztiek, garrantzia kendu gabe, euren egunerokoan ahalik eta eragin gutxiena izatea nahi dute. Negoziazioak hasi berritan, akordioa egon edo ez, 2019ko martxoaren 29an Erresuma Batua EBtik kanpo egongo da. Ordurako zalantza guztiak argitzea espero dute, atzerritar zein etxeko, haien bizimoldea Bruselan negoziatzen ari diren politikarien esku baitago.


«Haurrei, oinazea onartu, eta estrategiak eman behar zaizkie bideratzeko»


Bueltan da Bizkaia Zientzia Plaza, dibulgazio zientifikoko ekitaldirik handiena

Zientziaren agertoki handia izango da berriz ere Bizkaia aurtengo irailean Bizkaia Zientzia Plaza jaialdiari esker, zientziarekin ikasteko eta gozatzeko aukera eskaintzen duen orotariko publikoarentzako topaketa. Irailaren 13tik 29ra egingo da dibulgazio zientifikoko jaialdiaren bigarren edizioa Euskalduna Jauregian eta Euskal Herriko Unibertsitateko Bizkaia Aretoan, Juan Ignacio Perez Kultura Zientifikoko katedrako zuzendariak ekarri dizkigu ekitaldiaren xehetasunak. Zazpi ekitaldi bilduko ditu guztira programak, Ciencia Show bakarrizketa zientifikoen lehiaketaren finala eta Naukas Bilbaoren zortzigarren edizioa, besteak beste.

https://bilbohiria.com/docs2/2018/ibaizabal/180911_bizkaia_zientzia_plaza_juanignacioperez.mp3

Deskargatu hemen.


Oiartzun Zutik-ek bigarren batzarra egingo du gaur

Pasa den asteleheneko batzarra.

Oiartzun Zutik mugimenduak jarraikortasuna emango dio bere aldarrikapen dinamikari. Gaur zortzi egin zuten estreinako batzarra, eta pasa den astean bertan egin zituzten lehenengo ekintzak: herriko auzoetako txokotan pankartak jarri zituzten, eta San Joan suaren harira, gas toxikoen kontrako maskarak jantzi eta errauste plantaren kontrako aldarria eraman zuten Doneztebe plazara.

Gaur ere plaza horretan bertan bilduko dira, 19:00etatik aurrera.


Nafarroako Kutxako bezeroek Mankomunitateko hiru proiektuetan lagunduko dute

Asteartean Migel Angel Zubiria (Mankomunitateko lehendakaria) Castillo Suarez (Mankomunitateko euskara teknikaria), Amaia Gerrikagoitia (Mankomunitateko kirol teknikaria) eta Pello Egaña (Nafarroako Kutxako iparraldeko lehendakaria) prentsa aurrean izan ziren egitasmoaren berri emateko. Kontatu zutenez Eskolaz kanpoko ekintzak euskaraz haur etorkinendako programak 33.000 euro jaso ditu Nafarroako Kutxako 418 bezerorengandik. Kiroletako proiektu biak aurrera atertzeko, hots, minusbaliatuendako igeriketa ikastaroa eta herri kirolen sustapenerako proiektuak, 60 bezerok igorritako 11.069,90 euroz lagundua izanen da. Diru kantitate horiek 2006 urtean Nafarroako Kutxako bezeroek egindako erabakiari esker batu ziren eta Mankomunitateak 2007 urtean bere proiektuetan xahutzeko aukera dauka. ProiektuakEskolaz kanpoko ekintzak euskaraz haur etorkinendako programa inmigratu duten eta Sakanan bizi diren haurrei zuzendua dago, nahiz eta plazak geratuz gero, inmigratu ez dutenek ere ekintzan parte hartzeko aukera izanen duten. Eskolatik kanpoko ekintzak egiteko aukera eskaintzen zaie, beti ere euskaraz. Normalean A ereduan matrikulatuak egon ohi diren haur horiei euskararen bidez integratzeko eta Sakana ezagutzeko aukera eskaini nahi zaie. Programa martxan da, jada. Elena Nabarro hezitzaile arbizuarra izanen da koordinazio lanetan eta, gabonetaraino haurrek izena emateko aukera izan arren, dagoeneko Uharte Arakilen, Olazti eta Altsasun taldeak abian jarriko dira. Ekintzak dohainekoak izanen dira. Pertsona minusbaliatuendako igeriketa ikastaroa, jada, martxan dago. 11 pertsona minusbaliatu ari dira Arbizuko kiroldegian igeriketa praktikatzen. Ur eremuan pertsona horiei, beste batzuen artean, sozializatzeko, disfrutatzeko nahiz aktibitate fisikoa egiteko esparru bat eskaintzen zaie. Ikastaroa dohainekoa izateaz gain, Arbizurainoko garraioarengatik ere ez dute ordaindu beharrik. Azkenik, Herri Kirolak sustatzeko programaren aurkezpena egin zen asteartean. Alde batetik, programak ikastetxeetan herri kirolak sustatzeko helburua dauka: Mankomunitatetik unitate didaktikoen banaketa eta difusioa egiten da, material didaktikoa zabaltzen da ikastetxetan, urtean behin Sakanako Lehen Hezkuntzako 6. mailako ikasle denak biltzen dituen proba bat egiten da... etab. Bestetik, bailaran dauden sokatira, aizkora eta harri-jasotze eskolei laguntzen zaie aipatutako proiektuaren bidez. Horren haritik, abenduan urtero sakandarren herri kirol eguna ospatu ohi da.


Aspaldi itzalitako sua piztu dute Larraulgo karobian

Aspalditik itxarondako unea iritsi da gaur goizean Larraulera, Antzola baserriko karobia piztu baitute herriko gaztetxoek. Txalaparta doinuen ostean, Xuban Irazuk bertsoa bota eta sua eman dio Koldo Jauregiren laguntzarekin. Bertan izan dira eskolako haurrak, Aneli Urbieta alkatea eta beste zenbait herritar. Lana hasi besterik ez da egin Koldorentzat, "zailena orain baitator". Jauregitar anaiak hiruzpalau egunez arituko dira karobia zaintzen.

[Argazki bilduma ikusi]

DINA7 taldeko Koldo Juregi aspaldidanik ibili da karobiaren gaia buruan bueltaka, baina piztea ez zuen sekula pentsatu. Adierazi duenez, duela bi urte jarri zitzaion pausu hori emateko gogoa, eta Ekomuseorako gaiak pentsatzerako orduan, behin eta berriz etortzen zitzaion egitasmo hau gogora. Azkenean, duela bi urte proiektuari heltzea erabaki zuten. "Lehenengo urtean karobia eraberritu genuen. Hutsetik, guztia berritu genuen. Orain, ordea, sua emateko unea iritsi da eta ea harria erretzea lortzen dugun".

Gaur goizean piztu dute karobia, baina lan handiena orain hasiko dela azpimarratu du Koldok. Hiruzpalau egunez, anaiarekin batera, eguneko 24 orduak igaroko ditu berau zaintzen, gau eta egun. "Egurra sartzen arituko gara, indarra hartu arte". Hala ere, argi utzi nahi izan du posible dela ondo ez ateratzea eta edozein unetan erortzea. "Lehen horrelakoak gertatzen ziren eta orain ere arrisku hori badago".


"Adiskidetzeko bide luzea landu behar da aurretik"

Pernado Barrena (Iruñea, 1965). HBko Mahai Nazionalean 1998an sartu zen. Nafarroako legebiltzarkide izana Euskal Herritarroken izenean. Lizarra-Garaziko eta Loiolako prozesuetan aritutakoa. Batasuneko buru ohia bi aldiz espetxeratua izan da azken urteetan eta baldintzapeko askatasunean dago.

ETAk behin betiko amaitu du jarduera armatua. Zein da zure balorazioa?

Ziklo armatuaren bukaera da, eta horrek elkarrizketa politikoen irekiera ekarri beharko luke derrigorrez. Gatazka politikoak bere horretan jarraitzen du, beraz, konponbidearen aldeko dinamikari heldu behar zaio Euskal Herriaren aitortza eta erabakitzeko eskubidea bermatze aldera. Horrek desagerraraziko du gatazka behin betiko.

Analista batek “berandu, baina garaiz” idatzi du.

Erabaki hau hausnarketa sakonaren ondorioz heldu zaigu. Ezker abertzaleak bide demokratiko eta baketsuen aldeko apustua orain bi urte egin ondotik. ETAren erabakia Gernikako Akordioaren edukiak eta Aieteko Konferentziaren dokumentuan jasotakoak bultzatu eta babestera dator. Beraz, egokiera guztiz komenigarria da eta berri pozgarritzat hartzen dugu.

ETAk elkarrizketa deia egin die Espainiako eta Frantziako gobernuei gatazkaren ondorioei konponbidea emateko. Nola ikusten duzu aukera hori? Zein epetan?

Jadanik heldu beharko liokete Espainiako eta Frantziako gobernuek ETArekin elkarrizketa esparruari, gatazkaren ondorioen ingurukoak nola bideratu adosteko. Agenda oso garbia da: presoen etxeratzea, desmilitarizazioa eta desarmea.

Nolako jarrera ikusi duzu Espainiako Estatuaren aldetik? Zapaterorena eta Rajoyrena barne.

Entzun diren erreakzio guztietan ahulena Zapaterorena izan da. Zapaterok hasiera eman beharko lioke gatazkaren ondorioen ebazpen prozesuari, konponbideari hasiera eman dion presidente bezala historiara pasatu nahi badu. Lan horrekin hasi beharra dauka bere ondoren etorriko den presidente espainolari hasitako konponbidearen oinordetza uzteko.

Prozesu berriaren lehen urratsek zer ekarri beharko lukete? Presoen egoerari irtenbidea ematea? Biktimekiko jarrera lantzea? Gizartearen adiskidetzea?

Adiskidetzea eman dadin bide luzea landu behar da aurretik, eta premiazko neurriak hartu presoen etxeratzea eta biktimen aitortzaren inguruan. Preso, errefuxiatu eta klandestino guztiak etxera ekarriko dituen bidea adostu beharra dago gatazkaren armatuaren ondorioei behin betiko itxiera eman nahi bazaio. Modu berean azkeneko 30 urteotan alde guztiek erabilitako bortxakeriaren biktimek merezi duten aitortza-neurriak adostu behar dira. Betiere, lehenengo eta bigarren mailako biktimarik ez dagoela oso garbi izanda.

Nola ikusten duzu euskal gizartea garai eta prozesu berriaren aurrean?

ETAren erabakiak ilusio berriak piztu ditu gizartean, eta bereziki ezker abertzalearen oinarri sozialean, izan ere, irekitzen diren aukerak indar handikoak dira. Ezker Abertzalea gizartearen gehiengoak defendatzen dituen posizioetan kokatuta ikusten dut eta hori oso pozgarria da.


'durangozaindu.com' atariak 15.000 euro saldu ditu bonoetan, martxan ipini eta astebetera

Dendak Bai merkatarien elkarteak eta Durangoko Udalak egitasmoaren "arrakasta" nabarmendu dute, ez baitzuten halako harrerarik espero. Herritarrei elkartasuna eskertu dute, negozioak zarratuta dauden bitartean likidezia eskaintzeagatik. 251 bono eskaera egin dira orain arte, baina egitasmoak martxan segituko du aurrerantzean.

Konfinamendua dela-eta komertzioak zarratuta daudenez gero, Durangoko Udalak eta Dendak Bai elkarteak plataforma bat sortu dute. Herritarrek orain erosi ditzakete gero dendetan gastatu ahal izateko bonu-txartelak. Egitasmoaren helburua da komertzioei likidezia iturri bat ematea, konfinamenduak iraun bitartean duten egoera zaila leuntzeko. Bezeroek eta merkatariek aukera zabalik dute bertan parte hartzeko.

BEZEROA NAIZ. Nola erosi ditzaket bonu txartelak?

Sartu web orrian eta erregistratu erabiltzaile modura. Behin erregistroa eginda, emailagaz eta pasahitzagaz sartu ahalko da aurrerantzean

Aukeratu komertzioa (denda, zerbitzua edo ostalaritza) eta aukeratu bonoaren prezioa eta kopurua. Gura beste bono erosi daitezke, gura beste komertzioetan. Egin erosketa. Erosketa egindakoan, diru-kopuru hori dendari igorriko zaio

Bonu-txartela erositakoan, erabiltzaileak froga agiri bat jasoko du helbide elektronikoan. Agiri hori NAN txartelarekin batera aurkeztu beharko du dendan, konfinamenduaren osteko egunetan. 2020ko abenduaren 31ra arte trukatu ahalko dira bonuak

Bonua erosi den denda horretan trukatu ahalko da bakar-bakarrik. Erositakoaren zenbatekoa bonuaren zenbatekoa baino baxuagoa bada, ez da dirua itzuliko. Diferentzia hurrengo erosketa baterako gordeko da, beti ere epemuga dataren barruan.

MERKATARIA NAIZ BAINA EZ NAGO DENDAK BAI ELKARTEAN SARTUTA. Parte hartu dezaket?

Bai. Dendak Bai elkarteko bazkideek bultzatutako egitasmoa izan arren, gainontzeko beste negozio guztiek ere badute parte hartzeko aukera. Merkatariren batek plataforman izena eman gurako balu, comercio@dendakbai.com helbidera edo 688 738 102 WhatsAppera idatzi behar du.


Abertzaleak bigarren itzulian mantentzen Baionan, Etxeto edo Etxegarai babestu ordez

LAPURDI

Uztaritzek sortu du arreta igande arrats honetan, Bruno Carrere abertzale zerrenda irekikoa agertzen baita lehen, auzapezgora heltzeko aukerarekin. Haatik, Bruno Carrerek berak jakinarazi die euskal hedabideei, arrats honetan berean, ez zela duela sei urte izan zen akordiorik izanen ezkerrarekin aldi honetan eta bakarrik aurkeztuko zirela bigarren itzulian beste zerrenden aitzinean. Dominique Lesbats oraiko auzapeza hirugarren utzi dute uztariztarrek.

Baionan usteak hautsi dituzte abertzaleek. Jean Claude Iriarten Baiona 2014 zerrendak %10eko heina gainditurik bigarren itzulian egoteko aukera baitu. Jean Rene Etxegarai zentristak erran du artoski igurikatzen duela abertzaleen erabakia. Miarritzen Max Brisson (UMP) agertzen da lehen eta ondotik du Veunac zentrista. Aukera handiak ditu beraz Brissonek auzapez izateko Miarritzen. Argi da abertzaleen estrategiak, Veunacekin joanez, porrot egin duela. Angelun, inarrosaldia bildu du Jean Espilondo auzapezak, zortzi punturen abantzua hartu baitio Claude Olive UMPkoak. Zentro eskuinak gehiengoaren lortzeko aukera du abertzaleen laguntzarik gabe.

Donibane Lohitzunen abertzaleek gaitzeko punpea egin dute. Peyuco Duhart auzapeza karguan egoten bada ere, abertzaleek sozialistak aitzinditu dituzte eta bigarren indarra bilakatu dira. Aldaketa Azkainen ere, Jean Louis Laduche auzapeza azken gelditzen baita, Fournier medikuaren zerrenda da aise aitzinean. Hor ere abertzaleek emaitza polita dute.

Arbonan, Xabi Apeztegi abertzaleak ekarri du berria, Marie Josephe Mialock auzapeza aitzintzen baitu lehen itzulian. Ziren hiru zerrendak mantentzen ahal dira bigarren itzulian.

Aiherran aldaketa “historikoa”, Bazterretxe aspaldiko auzapezak kargua galtzen baitu eta Arño Gaztanbide abertzaleak irabazten. Hendaian eta Urruñan abertzaleek emaitzak hobetu dituzte.Ziburun emaitza ederra lortzen dute. Hazparnen Beñat Intxauspe auzapeza airez aire iragaiten da bainan aspaldiko partez abertzaleek emaitza ederra eskuratzen dute eta hauetsiak hirian eta Herri Elkargoan.

BAXENABARRE

Nolaz ez hasi Baigorritik. Jean Michel Koskarat aise nagusitu zaio oraiko auzapeza den Jean Baptiste Lamberti, zerrenda euskaltzale ideki batekin. Honek ondorioak izanen dituelarik Garazi-Baigorriko Herri Elkargoan. Donibane Garazin aise nagusi Alfontxo Idiart auzapeza nahiz abertzaleak bozen herenaren biltzera heldu diren, Xabi Larre buru. Bi hautetsi lortzen dituzte, bainan bihirik Herri Elkargorako. Donapaleun bigarren itzuli bat beharko du Loustaudaudine auzapezak. Lehen aldiz aurketzen zen Estebe Irola abertzaleak emaitza ederra lortzen du eta bigarren itzulian izateko parada.

XIBEROA

Bigarren itzuli bat izanen da ere Maulen. Mixel Etxebest auzapeza aitzinean da eta Beñat Elkegarai abertzaleak trenka lezake afera bigarren itzulian. Labadot eta Davant komunista eta sozialistak ez baitute aski gehiengo oso baten egiteko mementoan. Ikusi beharko da Lurralde elkargoaren aldeko frente bat egiten den Elkegarai eta Etxebesten artean ala bozak barreiatuz jokatzen diren bigarren itzulian.

Larrainen bi zerrenda ziren eta auzapeza bigarren itzulirat ekarria da han ere.


Maitasun osoz, agur eta ohore, Antton!

Bizi oso bat emana munduko herri borrokalarien alboan.

Euskal Herriaren aldeko borrokan lehen lerroan izan zaitugu lagun. Geroz eta helduago, geroz eta gogorrago eutsi diozu borrokaren gorriari. Borroka maitatuz eta maitasunez borrokatuz, munduko zapalduenekin batera amorerik eman ez duzun iraultzaile nekaezina izan zaitugu.

Askapenako kideok ere zure ondoan borrokatzeko parada ederra izan dugu. Brigaden formazio saioetan, hitzaldiak emanez, Askapenaren ekimenetan parte hartze zuzena izan duzu beti. Bolivia, Venezuela, Palestina, Txetxenia, Kurdistan... etxekoak zenituen. Beraiekin batera sufritzen zenuen, gurekin batera borrokatu.

Agur eta ohore, Antton! Izar berri bat piztu da Euskal Herriko zeru gainean.

----------

Kirmen Gaztelu

(Arrasateko Askapenaren izenean)

Arrasate


A multzoko lider jarri da Per la Forza taldea

Ordiziako Kuadrilla arteko 33. txapelketaren A multzoko seigarren jardunaldiak emaitza interesgarriak utzi ditu. Multzoko bi talde onenek, Per la Forzak eta Downtownek, elkarren kontra jokatu zuten, eta lehena izan zen nagusi (2-0), sailkapen buruan jarriz. Beste emaitzak hauek izan ziren: Tzulo-Embiel (6-0); KM 39-Meridiano 0 (5-0); eta Ferro-Totzi Team (2-0).


Ihurreko bizilagunen testigantzak jasoko ditu oroimen lanak

OLABERRIA // Olaberriko oroimen historikoa berreskuratzeko eta 1936ko gerra nahiz errepresio frankista aztertzeko lanean, Ihurreko langile etorkinen testigantzak ere jasoko dituzte. Garai hartako bizipenak, eta Olaberriara etortzeko arrazoiak, egoera eta aukerak jasoko dizkiete Aranzadi zientzia elkarteak. Haiekin hitz egin behar da (olaberrikomemoriarenahotsak@ gmail.com; 648 055 688).


EAJk aurrerapausotzat jo du Aralarrek ezker abertzaleari atea itxi izana

Eusko Alkartasunak nahiago du oraingoz balantzerik ez egin, eta independenteek ere ez dute iritzirik plazaratu

Oraingoz, isiltasuna nagusitu da. Aralarrek ezker abertzalea Nafarroa Bain sartzeko aukera baztertu ostean, Jose Angel Agirrebengoa EAJren Napar Buru Batzarreko presidentea baino ez da mintzatu. Noticias taldeko komunikabideetan egindako adierazpenetan, Agirrebengoak aurrerapausotzat jo du Aralarrek hartutako erabakia, «2007ko baldintza beretan» errepika dadin. Argi utzi du koalizio barruan ezker abertzalearen presentzia bateraezina dela EAJren ikuspuntuarekin, eta, horregatik, Aralarrena «urrats pozgarria» dela deritzo.

NaBairen zale eta koalizioko independenteen webguneetan oraingoz ez da Aralarren erabakiaren inguruko iruzkinik idatzi. EAko iturriek, berriz, jakinarazi dute oraingoz ez dutela balantzerik egingo. Herenegun goizeko Aralarren prentsaurrekoaren ostean, Radio Euskadi irratiari eskainitako adierazpenetan, Koldo Amezketa EAko presidente ohi eta Nafarroako zuzendaritzako kideak aitortu zuen alderdi barruan ezinegona eragin duela erabakiaren berri komunikabideen bidez izateak.

Aralarrek erabaki hori hartu ondotik, argi geratu da Eusko Alkartasunaren gain erori dela presioa. Izan ere, ezker abertzaleak azaroaren 14an aurkeztutako Nafarroa 21 proposamenean, hauteskundeetan elkarlanean jarduteko deia Aralarri, EAri eta ezkerreko eragile abertzaleei helarazi zien.

EAJ espresuki ez zuen aipatu, nahiz eta koalizioa hausteko borondaterik ez zutela azpimarratu. Ezker abertzaleak behin eta berriz berretsi du hauteskunde subjektua ez dela arazo eta lehentasuna Nafarroarako aldaketa politikoaren edukiak zehaztea dela, batez ere ezkerreko proposamen argiekin. EAJk Espainiako eta EAEko aurrekontuak eta lan erreforma babestu ondotik, NaBai kontraesanean erori dela uste dute, eta horregatik egiten zien dei berezia Aralarri eta EAri.

Jeltzaleek, berriz, hasieratik argi utzi dute ezker abertzalea koalizioan sartzearen aurka daudela. Ezker abertzaleak Nafarroa 21 proposamena egin baino bi hilabete lehenago, irailean, Agirrebengoak berak irmo itxi nahi izan zizkion ateak ezker abertzaleari. «Ez zaio itxaroten, eta ez zaio itxarongo». Iñigo Urkulluk, azaro erdialdera, nabarmendu zuen ezker abertzaleak ez zuela tokirik koalizio barruan.

Independenteen jarrera

EAJren modura, independente gisa aurkezten den taldea ezker abertzalea koalizioko partaide izatearen aurka azaldu da, eta NaBairen proiektua «dinamitatzea» egotzi izan diote. Aurrerago diskurtsoa leundu dute, koalizioarekin bat egiteko prest azalduz baldin eta printzipio eta helburuak onartuz gero.

Hala, behin Aralarrek erabakia hartuta, EAri dagokio posizioa argitzea. EAk orain arte Nafarroa Bairen aldeko konpromisoa berretsi du, eta iazko apirilaz geroztik, hurrengo legealdiko koalizioaren inguruko akordioa hitzartua du Aralarrekin. Era berean, irailean Nafarroako aldaketaren aldeko dekalogoa hitzartu zuen ezker abertzalearekin, eta azken asteetan bilerak egin ditu ezker abertzalearekin, hauteskundeetan elkarlanean aritzeko deiari erantzunez. Denbora amaitzen ari da, ordea. Aralarrek herenegun proposatu zuen urtarril amaierako bozetarako koalizioaren aurkezpen ofiziala egitea.


Gazte Danbadaren harira, maiatzaren 28an eta 29an epaituko dute Mikel Moreno algortarra

Urduñan 2013an egin zen Gazte Danbada jaialdiaren harira, maiatzaren 28an eta 29an epaituko dute Mikel Moreno algortarra, Espainiako Auzitegi Nazionalean. Beragaz batera, Periko Solabarria ezker abertzaleko militante historikoa, Iraitz Salegi Topatu.info-ko kazetaria eta Ernaiko gazte erakundeko beste sei kide epaituko dituzte. Gazte mugimenduko kide horiek honako hauek dira: Irati Sienra, Gotzon Elizburu, Maialen Etxebarria, Mikel Button, Aitor Anda eta Garazi Mugertza. Terrorismoari gorazarre egitea egotzita, 18 eta 24 hilabete arteko espetxe zigor bana eskatu dute Fiskaltzak eta akusazio partikularrak.

2013. urtean Urduñan ospatutako Gazte Danbada jaialdian Xabier Lopez Peña "Thierry" euskal preso politiko hilberria gogoan izateagatik eta Frantziako eta Espainiako espetxe politika salatzeagatik terrorismoa goratzea leporatzen diete auziperatuei. Fiskaltzak eta AVTren akusazio partikularrak urte eta erdiko espetxe zigorra eskatu dute Morenorentzat, Solabarriarentzat eta Salegirentzat, eta bi urtekoa Ernaiko beste sei kideentzat.


Boto ehiza kalean

Hautagaiak eta boluntarioak kalean ari dira, boto-emaileengana heldu nahian. Lan hori beharrezkotzat dute herritarrengana heltzeko, nahiz eta «nekea» ere sumatzen dieten.


Greziako errefuxiatuentzako negurako arropa bilketa gaur

Zaporeak proiektu solidariotik 2011az geroztik Etiopian eta 2016ko martxotik Greziako errefuxiatuak laguntzen ari da. Jaten ematen dabiltza azken urteotan, eta horrekin batera, orain, ate joka dugun negura begira arropa biltzeko Euskal Herri mailako kanpaina antolatu dute. Hego Euskal Herriko hiriburuetan bideratuko dute nagusiki kanpaina, baina "lau erdigune horietaz gain, beste herri eta eskualde batzuetako elkarteekin ere harremanetan jarri gara, ekimena zabaldu eta arropa bilketaren sarea eta informazioa ahalik eta leku gehienetara iritsi dadin".

Usurbila ere heldu da ekimen solidario hau. Herritar talde batek antolatuta, Greziako Lesbos eta Chios uharteetako errefuxiatuentzako ate joka dugun negura begirako arropa bilduko da ostegunean, azaroaren 15ean 18:00-20:00 artean Mikel Laboa plazan. Neguko arroparen behar handia dute Grezian eta hauxe da bildu nahi dena:

• Haurrak (Haur arropa etiketa dutenak hartuko dira kontuan): txaketa, jertseak, berokiak, galtzak, gonak, osagarriak (bufandak, txanoak, eskularruak, gerrikoak…) eta zapatak. Barruko arropa eta galtzerdi BERRIAK jasoko dira.

• Emakumeak: txaketa, jertseak, berokiak, galtzak, gonak, osagarriak (bufandak, txanoak, eskularruak, gerrikoak…) eta zapatak. Barruko arropa eta galtzerdi BERRIAK jasoko dira.

• Gizonezkoak: txaketa, jertseak, berokiak, galtzak, osagarriak (bufandak, txanoak, eskularruak, gerrikoak…) eta zapatak. Barruko arropa eta galtzerdi BERRIAK jasoko dira.

Elikaduraren arloan lanean

Aipatu moduan 2016ko martxoaz geroztik Greziako errefuxiatuak laguntzen dihardu Zaporeak elkartasun proiektutik. "Zaporeakek hiru urte daramatza errefuxiatuen alde lan egiten elikaduraren arloan, Grezian bertan otorduak kozinatu eta errefuxiatuen artean horiek banatzen, edota elikagaiak bidaltzen Grezian bertan errefuxiatuekin lan egiten duten hainbat proiektuetara".

Gaineratu dutenez, "Grezian errefuxiatuei jaten ematen gabiltza. Bi urte hauetan zehar 700.000 otordu baino gehiago banatu ditugu eta otorduak prestatzeko 400 boluntario baino gehiagoren laguntza izan dugu. Urtebetez Chios uhartean izan ginen lanean eta 2017ko urriaz geroztik Atenaseko Victoria Social Centerren gaude. Lanean jarraituko dugu errefuxiatuek gure laguntza behar duten bitartean".

Joan den urria hasieran Greziako Lesbos uhartera bidaiatu zutenean arropa biltzeko kanpaina honen beharraz jabetu ziren. "Bertatik bertara ikusi genuen arropa biltegietan arropa behar handia zutela neguari begira. Hori ikusita, arropa bilketa bat antolatzen hasi gara, behar hori ahal dugun heinean asetzeko. Bilketa azaroan egingo dugu, negurako Grezian egon dadin eta errefuxiatuek neguari aurre egiteko arropa egokia izan dezaten. Arropa hori Greziako Lesbos eta Chios uharteetara bidaliko da, arroparen banaketa Attika eta Feox elkarteek kudeatuko dute".

Bidalketa gastuei aurre egiteko laguntzarako deia

Bigarren deialdi bat ere egin dute Zaporeak egitasmotik, arropa helmugara ailegatu dadin bidalketa gastuei aurre egiteko laguntzeko deia. “Zuen laguntza daraman palet bakoitza bidaltzeak 150 euro suposatuko digu. Ez du ezertarako balio arropa biltzeak, ezin badugu garaiz bidali”.

Diru ekarpenak egitera animatzen dute, arropa biltzeko guneetan jarriko duten eltxetxoetan dirua utzita edo Laboral Kutxako ondoko kontu zenbakian diru ordainketak eginez: ES18 3035 0103 84 1030037127.

Greziako errefuxiatuentzako neguko arropa bilketa

Eguna: azaroak 15, osteguna.

Ordutegia: 18:00-20:00.

Tokia: Mikel Laboa plaza.

Zehaztasunak: Zaporeak proiektutik Euskal Herri mailan bideratzen ari den elkartasun ekimenarekin bat eginik, negua ate joka dugun honetan, behar larrian diren Greziako Chiosen dauden errefuxiatuentzako neguko arropa bilduko da.

Informazio gehiago: zaporeak.eus


Axio, lagunen begietatik

Ziordiko frontoia beteta zegoela Jose Ignazio Floresen, Axioren inguruko dokumentala ostiralean mustu zen. 40 minutuko ikus-entzunezko lanak Axioren lagunek eta familiak hartaz duten oroitzapenak jaso ditu. Mustutzeak erakarritako publikoaren gogokoa izan zen lana. Dokumentalaren aurretik sei aizkolarik enbor bana moztu zuten, txandaka. Dokumentalari musika jarri dio Peio Reparazek emanaldiaren aurretik parte hartu zuen, baita Flores ahizpak ere. Emanaldiaren ondoren, lana posible egin duten guztiei eskerrak eman zien Axioren Lagunak taldeak.

DVD salgai

Axiori buruzko dokumentala bost eurotan dago salgai.


Haurrentzako txontxongilo ikuskizuna

Berako Kultur Batzordearen laguntzarekin, Labiaga ikastolak 3 eta 10 urte bitartekoentzako txontxongilo ikuskizuna antolatu du. Heldu den azaroaren 11n 17:30ean Txontxongilo taldea Kultur Etxean izanen da eta Ku-ku, aitonaren erlojua izeneko ikuskizunaeskainiko du.


Natra Oñatiri eskerrak eman zizkion Udalak

Natra Oñatik egin duen denboraldi bikainarengatik eskerrak emateko, harrera egin zien atzo Oñatiko Udalak. Jokalari guztiak eta taldeko arduradunak izan ziren, baita Natra enpresako ordezkariak ere. Natra Oñatiren historia errepasatu zuten irudiz lagunduta, eta umore giroan egin zuten ekitaldia. Bukaeran, trofeo bana eman zieten jokalariei eta taldeko argazkia atera zuten.

ARGAZKI GALERIA


'Auzoko' egitasmoa ezagutzera emateko dokumentala

Ekintza bereziak antolatu dituzte Auzoko egitasmoa herritarrei erakusteko. Martitzenean ekingo diote Auzoko ezagutzera emateari; horretarako, Zabalotegi aretoan, 20:00etan, GU, jatorri anitz, herri bat dokumentala emango dute. Eta 24an, euskara ardatz hartuta aniztasun jaia egingo dute.


"Ea noiz datozen; zaila izaten da agur esatea"

Ghanan ditu Usmanek emaztea eta lau haur; haiek ekartzera doa. Karimek eta sendiak ama ekarri dute Marokotik, legez kanpo.


Herriko pailazoen bi saio Apirilaren 26ean

Xirimiri elkartearen 25. urteurrenaren ospakizunen barnean Pirritx, Porrotx eta Marimototsen Bizipoza ikuskizuna izango da Manuel Lekuonan apirilaren 26ean. Egun horretan herriko pailazoek bi emanaldi eskainiko dituzte, 16:30ean eta 19:00etan eta dagoeneko salgai daude sarrerak.

Pirritx, Porrotx eta Marimotots pailazo taldeak Bizipoza ikuskizuna eskainiko du Lasarte-Oriako Manuel Lekuona Kultur Etxean eta beraiekin herriko Jalguneko lagunak izango dira.

Maiatzean, 25 urte beteko ditu herriko Xirimiri elkarteak. Urte hauetan euskara, kultura eta gizarte arloko hamaika ekimen antolatu izan ditu herrian eta beste hamaika ekimenetan parte hartu du beste elkarteekin elkarlanenean ere.

Aurten ospakizun urtea da eta ospakizun gehienak maiatzean burutuko badira ere, apirilaren 26ean, larunbata, egitarauaren txupinazoa botako dute herriko pailazoek. Manuel Lekuona kultur Etxean Bizipoza ikuskizunaren bi aurkezpen egingo dira, 16:30ean eta 19:00etan.

Saioetan pailazoez gain, Jalgune elkarteko lagunek parte hartuko dute hainbat dantzatan. Tartean, Pausoka-Pausoka kanta eta dantza, Patxi Bernaras musikari lasarteoriatarrak Jalgunerentzat konposaturiko abestia. Abesti hau Bizipoza diskoan jaso dute pailazoek eta bere emanaldi guztietan ari dira eskaintzen arrakasta handiarekin.

Abenduan Kursaalean 3.600 pertsonen aurrean eta martxoan Victoria Eugenia antzokian bideoa grabatzen aritu dira Jalguneko kideak pailazoekin Bizipoza eskainiz. Orain Lasarte-Orian eskainiko dute haien alaitasuna bertaratzen diren guztiekin partekatzeko.

Sarrerak 7 eurotan daude salgai dagoeneko Lasarte-Oriako Jalgi Kafe Antzokian eta Urruzola mertzerian.


Gaztelugatx, Estatuko eremu natural ederrena

Interneteko erabiltzaileek Espainiako Estatuko 7 eremu natural ederrenak hautatu dituzte, eta Gaztelugatx bozkatuena izan da.

Gaztelugatx (Bermeo, Bizkaia) Espainiako Estatuko 7 eremu natural ederrenen artean hautatu dute Interneteko erabiltzaileek. Hain zuzen ere, eremu bozkatuena izan da.

Une honetan, Gaztelugatxeko Done Joane ermita itxita dago, azken denboraleek kalte handiak egin zituztelako eskaileretan.

Allianz Global Assistance aseguru etxeak sustatu du Espainiako Estatuko 7 eremu natural ederrenak hautatzeko ekimena, Interneten. Bozketa maiatzaren 28an hasi, eta ekainaren 8an bukatu zen, eta guztira 82.000 boto zenbatu eta egiaztatu dituzte.

Parte-hartzaileek hiru leku hauta zitzaketen, eta botoa sare sozialetan jakinarazi, #7Maravillas traolarekin. Orotara 20 paradisu natural izan dira hautagaiak.

Hauek dira erabiltzaileek hautatutako eremu natural ederrenak:

1. Gaztelugatx (Bermeo)

2. Somiedoko Parke Naturala (Asturias)

3. Cabo de Gatako Parke Naturala (Almeria).

4. Las Medulas (Leon)

5. Ruiderako aintzirak (Ciudad Real)

6. Fuente Dé (Cantabria)

7. As Catedraiseko hondartza (Lugo)


Amazonasen tamainako uholdeak sor litezke Europan mende honetan

Sumendien eraginez glaziarrak urtuta, sekula ez bezalako uholdeak izan daitezke Europan datozen hamarkadetan. Hala ondorioztatu du zientzialari talde batek, Islandian egindako zenbait azterketaren emaitzak aztertu eta gero.

- http://ttiki.com/8652 (Gaztelaniaz)


Automatikoa

Euskaraz ez, euskaraz ezin da, ez dago modurik, Butler ez dago euskaraz, Bourdieu ez dago euskaraz, Benjamin ez dago euskaraz, Barthes ez dago euskaraz, baina itzultzaile automatiko bat daukagu espainolaren nagusitasuna nabarmentzeko, espainolez ondo sartutakoa gaizki ateratzen da euskaraz, zer da ba hizkuntza alu hau, makinetarako ere ez du balio, hain da erraza espainolez egitea, hain aberatsa, hobe genuke denok Cervantesen hizkuntza aukeratuta, askoz hobe da Butler ingelesez irakurtzea, Bourdieu frantsesez, Benjamin alemanez, eta bestela espainolez, espainolezkoa ez da itzulpena, bigarren originala baizik, euskaraz ez, traketsa geratzen da, baldarra, euskaraz ez dago modurik; Barthesen ama euskalduna ote zen?

Euskaraz ez, euskaraz ezin da, adanismo etengabean bizi da euskalduna, urgentziazko itzulpenak egin behar izaten ditu batek, ez dago eredurik, nola itzuli da hau orain arte, nola ekarri da, nork, non dago, eta azterka hasten da bat, harrapatutako guztia marraskatzen du, ereduzko prosan bizi da, behin batu genuen euskara baina harrezkero majo sakabanatu da, puskak batuz berregingo dute gorpua, eta esango dute: euskaraz ez, euskaraz ezin da, mintza gaitezen euskarari buruz.


Hobekuntzen ondoren, hazkunde handia erregistratu da Dbus-eko 35 linearen bidai kopuruan


Uraren faktura ordaintzeko erraztasunak emango ditu Gipuzkoako Ur Kontsortzioak

Zailtasun ekonomikoak dituzten herritarrei laguntzeko hainbat neurri iragarri ditu erakundeak. Alarma egoerak irauten duen bitartean, inori ez dio ur hornidura moztuko faktura ordaindu ez duelako.

COVID-19ak eragindako krisialdiaren ondorioz, asko dira aurrera egiteko zailtasun ekonomikoak dituzten herritarrak, autonomoak eta enpresak, eta horiei laguntzeko hainbat neurri hartu ditu Gipuzkoako Ur Kontsortzioak. Fakturak ordaintzeko erraztasunak emango dituela eta ur honidura bermatuko duela iragarri du erakundeak, alarma egoerak irauten duen artean mozketarik ez duelako egingo.

Honako hauek dira kontsortzioak hartu dituen neurriak:

Fakturen ordainketa egiteko borondatezko epea abenduaren 31ra arte luzatuko du.

Ordainketak zatika eta errekargurik eta interesik gabe egiteko erraztasunak emango ditu.

Alarma egoerak irauten duen bitartean, ez du ur mozketarik egingo ordainketa ezagatik.

Itxita egon diren komertzio eta ostalaritzako negozioek ez dute tarte finkorik ordaindu beharko bigarren hiruhilekoari dagokion fakturan.

Neurri horien inguruan informazio gehiago nahi duten herritarrek 902-30 22 22 eta 943-31 86 02 telefono zenbakietara dei dezakete edo www.gipuzkoakour.eus atarian kontsulta egin.


Balkoi arteko irrintzi lehiaketa

Maider Gorostegirena da Euskal Herriko balkoirik ezagunena.

Gaur Donostiako Alde Zaharrean irrintzi artean aritu direla kontatu digu.